text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Themba Ahasuweru lanozga chiphikiro ku Shushani (1-9)
-
Fumukazi Vashiti yakana kupulikira (10-12)
-
Themba likudumbirana na ŵanthu ŵake ŵavinjeru (13-20)
-
Dango la themba latumizgika ku ŵanthu (21, 22)
1 Mu mazuŵa gha Ahasuweru, ndiko kuti, Ahasuweru uyo wakawusanga vigaŵa 127,+ kwamba ku Indiya m’paka ku Etiyopiya,
2 mu mazuŵa ghara, Themba Ahasuweru likakhala pa chitengo chake chaufumu mu msumba wa Shushani.+
3 Mu chaka chachitatu cha kuwusa kwake, wakachitira chiphikiro ŵakaronga ŵake wose na ŵateŵeti ŵake. Ŵankhondo ŵa Peresiya+ na Mediya,+ ŵakuchindikika, na ŵakaronga ŵa mu vigaŵa ŵakaŵa pamaso pake.
4 Kwa mazuŵa ghanandi, mazuŵa 180, wakaŵalongoranga usambazi wa ufumu wake wauchindami na ntchindi zake, kuzirwa kwake, na ukuru wake.
5 Mazuŵa agha ghakati ghamara, themba likachita chiphikiro cha mazuŵa 7. Chiphikiro ichi likachitira ŵanthu wose ŵa mu msumba wa Shushani, ŵakuru na ŵachoko wuwo, mu luŵaza lwa munda wamaluŵa pa nyumba yauthemba.
6 Pakaŵa makatani, salu ziwemi, vingwe vyabuluu vya salu yiwemi, uzi utchesamu mu tuvizingo twasiliva, mizati ya mabo, mabedi ghagolide na siliva mu kanthowa ako kakapangika na malibwe gha pofeli, mabo, ngale, na mabo ghafipa.
7 Nkhombo zakumweramo vinyo zikaŵa zagolide, ndipo nkhombo yiliyose yikaŵa yakupambana na yinyake. Pakaŵa vinyo lachifumu linandi, kuyana na ivyo themba likaŵa navyo.
8 Pakumwa pakaŵa dango lakuti waliyose wachite kwambura kuchichizgika, pakuti themba likapangana na ŵantchito ŵa pa nyumba yake kuti waliyose wachite kuyana na umo wakhumbira.
9 Vashiti fumukazi+ nayo wakachitira chiphikiro ŵanakazi mu nyumba yachifumu ya Themba Ahasuweru.
10 Pa zuŵa la 7, themba likati lasangwa mu mtima wake chifukwa cha vinyo, likaphalira Mehumani, Bizita, Haribona,+ Bigita, Abagita, Zetari, na Karikasi, ŵantchito 7 awo ŵakateŵeteranga Themba Ahasuweru,
11 kuti ŵakacheme Fumukazi Vashiti kuti yize pamaso pa themba uku yavwara mphumphu, kuti ŵanthu na ŵakaronga ŵawone kutowa kwake. Fumukazi iyi yikaŵa yakutowa chomene.
12 Kweni Fumukazi Vashiti yikakana kwiza kwa themba apo likayitumira ŵantchito ŵake kuti ŵakayitore. Penepapo themba likakwiya, ndipo ukali ukagolera mukati mwake.
13 Themba likayowoya na ŵanthu ŵavinjeru awo ŵakumanya umo ŵangachitira na nkhani iyi (ntheura nkhani ya themba yikamanyikwa ku wose awo ŵakamanyanga makora dango na keruzgiro ka milandu,
14 ndipo awo ŵakaŵa pafupi nalo ŵakaŵa Karishena, Shetara, Adimata, Tarishishi, Meresi, Marisena, na Memukani, ŵakaronga 7+ ŵa Peresiya na Mediya. Ŵanthu aŵa ŵakaŵa ŵapafupi na themba ndipo ŵakaŵa na maudindo ghapachanya chomene mu uthemba uwu).
15 Themba likati: “Kasi tichite nayo vichi Fumukazi Vashiti kuyana na dango, pakuti yakana kupulikira languro la Themba Ahasuweru apo likatuma ŵantchito ŵake?”
16 Penepapo Memukani wakazgora pamaso pa themba na ŵakaronga, wakati: “Fumukazi Vashiti yabudira+ themba kweniso ŵakaronga wose, na ŵanthu wose awo ŵali mu vigaŵa vya Themba Ahasuweru.
17 Ivyo fumukazi yachita vimanyikwenge ku ŵanakazi wose ŵakutengwa, ndipo ŵayuyurenge ŵafumu ŵawo na kuyowoya kuti: ‘Themba Ahasuweru likachemeska Fumukazi Vashiti kuti yize pamaso pake, kweni fumukazi yikakana kwiza.’
18 Muhanya uno nthena, ŵanakazi ŵakuchindikika ŵa Peresiya na Mediya awo ŵamanya ivyo fumukazi yachita ŵambenge kuyowoya ivi ku ŵakaronga ŵa themba, ntheura paŵenge muyuyuro na ukali.
19 Usange ntchiwemi kwa themba, dango lipelekeke ndipo lilembeke mu malango gha Peresiya na Mediya, agho ghakusintha chara,+ kuti Vashiti waleke kwizaso pamaso pa Themba Ahasuweru. Ndipo themba lipeleke malo ghake ghaufumukazi kwa mwanakazi munyake muwemi kuluska iyo.
20 Para dango ili lapulikikwa mu muwuso wose wa themba, ŵawoli wose ŵachindikenge ŵafumu ŵawo, ŵakuru na ŵachoko wuwo.”
21 Fundo iyi yikakondweska themba na ŵakaronga, ndipo themba likachita ivyo Memukani wakayowoya.
22 Ntheura likatuma makalata mu vigaŵa vyose vya uthemba wake,+ chigaŵa chilichose kuyana na kalembero kake, ku ŵanthu wose kuyana na chiyowoyero chawo, kuti mfumu waliyose waŵenge fumu mu nyumba yake, na kuyowoya chiyowoyero cha ŵanthu ŵakwake.
Tumizgani
Tumizgani
Esitere 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=17&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D17%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yobu wakuzgora (1-30)
-
Wakuti wakuchita makora kudandawura (2-6)
-
Awo ŵakumusanguluska mbaryarya (15-18)
-
“Mazgu ghaunenesko ghakuŵinya yayi!” (25)
6 Yobu wakazgora kuti:
2 “Mphanyi vyakuŵinya vyane+ vyose vyapimika,
Na kuŵikika pa sikelo pamoza na masoka ghane.
3 Pakuti ni vizito kuluska mchenga wa mu nyanja.
Lekani mazgu ghane ghaŵa ghambura kwenelera.+
4 Pakuti mivi ya Wankhongonozose yanilasa,
Mzimu wane ukumwa poyizoni wake,+
Vyakofya vya Chiuta vyanozgeka kwimikana nane.
5 Kasi mbunda yamuthengere+ yikulira para yili na utheka,
Panji kasi ng’ombe yanalume yikubonga para yili na vyakurya?
6 Kasi chakurya chazuwulu chingaryeka kwambura mchere,
Panji kasi mafira gha chakumera ghakunowa?
7 Vinthu vyanthena nakana kuvikhwaska.
Vili nga ni poyizoni mu chakurya chane.
8 Okwe, mphanyi napokera icho nalomba
Ndipo mphanyi Chiuta wanipa icho nkhukhumba.
9 Mphanyi Chiuta wanibwanya,
Mphanyi wanyoloska woko lake na kunikoma waka.+
10 Pakuti ivi mphanyi vyangunipa chisangulusko,
Mphanyi naduka na chimwemwe nangauli nkhupulika vyakuŵinya vyambura kumara,
Pakuti nindakane mazgu gha Mutuŵa.+
11 Kasi nili na nkhongono zakulindilira?+
Kasi umaliro wane ngwakuti wuli kuti nilutilire kuŵa wamoyo?
12 Kasi nkhongono zane zikuyana na za jalawe?
Panji thupi lane ndakupangika na mkuŵa?
13 Kasi pali nthowa yiliyose iyo ningajiwovwilira,
Apo vyose ivyo vikunovwira vyachimbizgika kwa ine?
14 Waliyose uyo wakulongora chara lusungu kwa munyake,+
Waleka kopa Wankhongonozose.+
15 Ŵabali ŵane mbapusikizgi+ nga ni mlonga wa mu nyengo yakuzizima,
Nga ni maji gha mu milonga ya mu nyengo yakuzizima, iyo yikomira.
16 Yikufipa chifukwa cha kukhoma,
Ndipo ndimo mukubisama maji agho ghakusongonoka.
17 Kweni mu nyengo ya chihanya mukuŵavya maji, ghakumara,
Para kwawotcha ghakukamuka.
18 Nthowa zake zikupatukana,
Zikukhilira mu chipalamba na kuzgeŵelekera.
19 Ŵanthu ŵa ku Tema,+ awo ŵakwenda mu magulu, ŵakuyipenja,
Ŵakwendakwenda ŵa ku Sheba+ ŵakuyilindilira.
20 Ŵakhozgeka soni chifukwa ŵakagomezga chawaka,
Ŵakwiza kura na kukhuŵalirako waka.
21 Pakuti umu ndimo namwe mwaŵira kwa ine,+
Mwawona kofya kwa soka lane, ndipo mukopa.+
22 Kasi nayowoyapo kuti, ‘Nipani chinthu,’
Panji kumupemphani kuti munipelekere chawanangwa kufuma pa chuma chinu?
23 Kasi namulombanipo kuti munithaske ku woko la mulwani,
Panji kuti niponoskeke ku ŵankhaza?
24 Nisambizgani, ndipo nikhalenge chete,+
Novwirani kuti nipulikiske kubuda kwane.
25 Mazgu ghaunenesko ghakuŵinya yayi,+
Kweni kasi kuchenya kwinu kuli na chandulo wuli?+
26 Kasi mukupangana kuchenya mazgu ghane,
Ghakuyowoyeka na munthu wakuzingiziwa,+ agho ghakuputa na mphepo?
27 Mungachitaso mphenduzga pa mwana mulanda,+
Na kuguliska mubwezi winu.+
28 Sono zgokani, laŵiskani kwa ine,
Pakuti ningateta yayi pamaso pinu.
29 Nkhumuŵeyani, ghanaghaniraniposo, muleke kuneruzga mwambura kwenelera,
Enya, ghanaghaniraniposo, pakuti urunji wane uchali nganganga.
30 Kasi lulimi lwane lukuyowoya kwambura urunji?
Kasi mulomo wane ukumanya yayi icho ntchiheni?
Tumizgani
Tumizgani
Yobu 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text: 14 Ndipo nkhalaŵiska na kuwona Mwana wa mberere+ wimilira pa Phiri la Ziyoni,+ ndipo wakaŵa pamoza na ŵanthu 144,000+ awo ŵali na zina lake na zina la Awiske+ lakulembeka pa visko vyawo.2 Nkhapulika kupoma kufuma kuchanya nga nkhupoma kwa maji ghanandi ndiposo nga nkhulira kwa leza. Kupoma uko nkhapulika kukaŵa nga nkhwa ŵakwimba awo ŵakulizga ŵabango ŵawo.3 Ndipo ŵakwimba nga ni sumu yiphya+ panthazi pa chitengo* na panthazi pa vyamoyo vinayi+ na ŵalara.+ Pakaŵavya nanga njumoza wakamanya kusambira sumu iyo, kweni ŵanthu 144,000+ pera awo ŵagulika ku charu chapasi.4 Aŵa ŵakajifipiska na ŵanakazi yayi, nakuti ŵali nga mbamwali ŵambura kumanya mwanalume.+ Aŵa ndiwo ŵakulutilira kulondezga Mwana wa mberere kulikose uko wakuya.+ Iwo ŵakagulika+ pakati pa ŵanthu kuŵa vipambi vyakwamba+ kwa Chiuta na kwa Mwana wa mberere.5 Ndipo utesi ukasangikamo yayi mu milomo yawo. Iwo mbambura kalema.+6 Ndipo nkhawona mungelo munyake wakuwuluka mu mlengalenga,* wakaŵa na makani ghawemi ghamuyirayira kuti wapharazgire awo ŵakukhala pa charu chapasi, na ku mtundu uliwose, fuko lililose, lulimi lulilose,* na ŵanthu wose.+7 Wakayowoyanga na mazgu ghakuru kuti: “Mopani Chiuta na kumuchindika, pakuti ora lakuti weruzgire lafika,+ ntheura sopani Uyo wakalenga kuchanya, charu chapasi, nyanja,+ na visimi vya maji.”8 Mungelo munyake, wachiŵiri, wakalondezgapo, wakati: “Wawa! Babuloni Mukuru+ wawa,+ uyo wakamweska mitundu yose vinyo la makhumbiro gha* uzaghali* wake!”+9 Mungelo munyake, wachitatu wakaŵalondezga, wakayowoya na mazgu ghakuru kuti: “Usange munthu wakusopa chikoko+ na chikozgo chake, na kupokera chimanyikwiro pa chisko chake panji pa woko lake,+10 nayo wazamumwako vinyo lambura kusungunura la ukali wa Chiuta ilo likupungulikira mu nkhombo ya ukali wake.+ Ndipo wazamuyuzgika na moto na sulefure+ pamaso pa ŵangelo ŵatuŵa na pamaso pa Mwana wa mberere.11 Ndipo awo ŵakusopa chikoko na chikozgo chake, na waliyose uyo wakupokera chimanyikwiro cha zina lake,+ ŵazamupumura yayi muhanya na usiku ndipo moto uwo uzamuyuzga ŵanthu aŵa uzamutolokanga josi muyirayira swii.+12 Apa ndipo ŵatuŵa+ awo ŵakusungilira malango gha Chiuta na kukoleska chipulikano chawo+ mwa Yesu ŵakukhumbikwira kuzizipizga.”13 Ndipo nkhapulika mazgu kufuma kuchanya ghakati: “Lemba kuti: Mbakukondwa awo ŵakufwira mu Fumu+ kwamba nyengo iyi kuya munthazi. Mzimu ukuti, lekani ŵapumure ku milimo yawo, chifukwa vinthu ivyo ŵakachita vikuluta nawo.”14 Ndipo nkhalaŵiska na kuwona bingu lituŵa. Pa bingu pakakhala munyake nga ni mwana wa munthu,+ wakaŵa na mphumphu yagolide pa mutu wake na chigelo chakuthwa mu woko lake.15 Mungelo munyake wakafuma mu malo ghakupatulika gha tempile, wakachemerezga na mazgu ghakuru kwa uyo wakakhala pa bingu, wakati: “Ŵikapo chigelo chako na kuvuna, chifukwa ora lakuvunira lafika, pakuti vuna ya charu chapasi yacha.”+16 Ndipo uyo wakakhala pa bingu wakakhizgira chigelo pa charu chapasi, ndipo charu chapasi chikavunika.17 Mungelo munyakeso wakafuma mu malo ghakupatulika gha tempile ilo lili kuchanya, nayo wakaŵa na chigelo chakuthwa.18 Mungelo munyake wakafuma ku jotchero ndipo wakaŵa na mazaza pa moto. Wakachemerezga na mazgu ghakuru kwa uyo wakaŵa na chigelo chakuthwa, wakati: “Ŵikapo chigelo chako chakuthwa na kuwunjika mpheska za charu chapasi, chifukwa mpheska zake zaphya.”+19 Mungelo wakakhizgira chigelo chake pa charu chapasi na kuwunjika mpheska za charu chapasi, ndipo wakaziponya mu chakukamiramo mpheska chikuru cha ukali wa Chiuta.+20 Mpheska zira ŵakazikanda mu chakukamiramo mpheska kuwaro kwa msumba. Mu chakukamiramo mpheska mukafuma ndopa izo zikazura m’paka mu vyakukolera milomo ya mahachi, ndipo ndopa zikenda mtunda wa masitadiyo* 1,600.


text:
SAMBIRO 2
Kasi Chiuta Ni Njani?
1. Chifukwa wuli tikwenera kusopa Chiuta?
Chiuta waunenesko ni uyo wakalenga vinthu vyose. Walije jando na umaliro. (Salmo 90:2) Ndiyo ni mwenecho wa uthenga uwemi uwo uli mu Baibolo. (1 Timote 1:11) Chiuta ndiyo wali kutipa umoyo, ntheura tikwenera kumusopa iyo pera.—Ŵazgani Uvumbuzi 4:11.
2. Kasi Chiuta wakuwoneka wuli?
Palije munthu uyo wali kuwonapo Chiuta, chifukwa iyo ni Mzimu. Ichi chikung’anamura kuti Chiuta wakupambana na vilengiwa ivyo vikukhala pa charu chapasi. (Yohane 1:18; 4:24) Kweni tingamanya umo Chiuta waliri pakuwona vinthu ivyo wali kulenga. Para tikuwona vipambi na maluŵa ghakupambanapambana, tikumanya kuti ngwachitemwa na wavinjeru. Para tikuwona umo kuchanya na charu chapasi viliri, tikumanya kuti wali na nkhongono.—Ŵazgani Ŵaroma 1:20.
Tingamanyaso wunthu wa Chiuta para tikuŵazga Baibolo. Baibolo likutiphalira ivyo Chiuta wakutemwa na ivyo wakutinkha. Likutiphaliraso umo wakuchitira na ŵanthu, kweniso umo wakuchitira pa vinthu vyakupambanapambana.—Ŵazgani Salmo 103:7-10.
3. Kasi Chiuta wali na zina?
Yesu wakati: “Ŵadada ŵithu imwe muli kuchanya, zina linu lituŵiskike.” (Mateyu 6:9) Nangauli Chiuta wali na vithokozo vinandi, kweni wali na zina limoza pera. Mu Chitumbuka, kanandi zina ili likuchemeka ‘Yehova.’ Kweni ŵanthu ŵanyake ŵakuti ‘Yawe.’—Ŵazgani Salmo 83:18.
Mu Mabaibolo ghanandi ŵali kuwuskamo zina la Chiuta, ndipo ŵali kulembamo mazina gha vithokozo ghakuti Fumu panji Chiuta. Kweni apo Baibolo likalembekanga, zina la Chiuta likaŵa mu malo ghakukwana 7,000. Apo Yesu wakasambizganga ŵanthu, wakaŵamanyiskanga zina la Chiuta.—Ŵazgani Yohane 17:26.
4. Kasi Yehova wakutipwelelera?
Kasi masuzgo agho ghazura mu charu ghakulongora kuti Chiuta walije nase ntchito? Ŵanthu ŵanyake ŵakuti Chiuta wakutipa masuzgo kuti watiyezge, kweni uwu mbutesi.—Ŵazgani Yakobe 1:13.
Chiuta wali kutipa wanangwa wa kusankha. Kasi tikuwonga yayi kuti tili ŵanangwa kusankha kuteŵetera Chiuta? (Joshua 24:15) Kweni ŵanandi ŵakusankha kuchitira ŵanyawo vinthu viheni, lekani masuzgo ghakwandana. Vikumuŵinya Yehova para wakuwona ŵanthu ŵakuchitirana nkhaza.—Ŵazgani Genesis 6:5, 6.
Yehova ni Chiuta uyo wakutipwelelera. Wakukhumba kuti tikhalenge makora. Sonosono apa, wazamuwuskapo masuzgo na awo ŵakusuzga ŵanyawo. Kweni pali chifukwa icho Chiuta wazomerezgera masuzgo kulutilira kwakanyengo. Tizamuchimanya chifukwa ichi mu Sambiro 8.—Ŵazgani 2 Petrosi 2:9; 3:7, 13.
5. Kasi tingachita wuli kuti tisendelere kwa Chiuta?
Yehova wakukhumba kuti tiyowoyenge nayo mu lurombo kuti tiŵe nayo pafupi. Iyo wakutiwona kuti tili ŵakuzirwa, waliyose payekha. (Salmo 65:2; 145:18) Ngwakunozgeka kutigowokera. Wakuwona ivyo tikuyezgayezga kuchita kuti timukondweske, nangauli nyengo zinyake tikutondeka. Ntheura, tingaŵa ŵabwezi ŵa Chiuta nangauli tili ŵakupeleŵera.—Ŵazgani Salmo 103:12-14; Yakobe 4:8.
Pakuti Yehova ndiyo wali kutipa umoyo, tikwenera kumutemwa chomene kuluska munthu waliyose. (Mariko 12:30) Lutilirani kusambira vya iyo na kuchita ivyo wakuyowoya. Ichi chilongorenge kuti mukumutemwa, ndipo musendelerenge kwa iyo.—Ŵazgani 1 Timote 2:4; 1 Yohane 5:3.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.


text:
JW LIBRARY
Kuŵika Vimanyikwiro (Bookmarks) pa Nkhani Iyo Mukuŵerenga pa Tabuleti ya Android
Pa JW Library pali nthowa yinyake iyo yingamovwirani kumanya apo mwangulekera kuŵerenga. Mungaŵikapo kachimanyikwiro (bookmark), nga umo mukuchitira na kachingwe mu Baibolo. Buku lililose ilo lili pa JW Library lili na mabookmark 10.
Chitani ivi kuti muŵike bookmark:
Kuŵika Bookmark
Mungaŵika bookmark pa nkhani, mutu, ndime panji pa vesi la mu Baibolo.
Kuti muŵike bookmark pa nkhani panji pa mutu, dofyani pa Bookmark. Pakwiza mabookmark ghanandi gha buku ilo mwajura. Ndipo dofyani pa bookmark iyo mwakhumba.
Kuti muŵike bookmark pa ndime panji pa vesi la mu Baibolo, dofyani pa ndime panji pa vesi; ndipo pizenge Bookmark pa nkhani iyo mukuŵerenga.
Apo Pali Bookmark
Kuti musange apo mukaŵika bookmark, julani buku ilo mukaŵikapo bookmark; dofyani Bookmark. Ndipo mungadofya pa bookmark apo imwe mukukhumba.
Kuwuskapo Panji Kuŵikaso Bookmark
Mungawuskapo panji kuŵikaso bookmark.
Kuti muwuskepo, dofyani Bookmark; na kudofya tumadontho. Dofyani Delete.
Pa Bookmark, mungawuskapo nkhani yakale na kuŵikapo yinyake. Kuti muchite ivi dofyani pa bookmark na kudofya pa tumadontho ndipo mudofye pa Replace. Ivi vimovwiraninge para mukuŵerenga mabuku agho mukuŵerenga zuŵa na zuŵa. Mwachiyelezgero, Baibolo chifukwa musuzgikenge yayi kumanya apo mukalekera.
Ivi vikamba mu May 2014 pa JW Library 1.2, pa tabuleti ya Android 2.3, panji kukwelera muchanya. Para vinthu ivi mukuviwona yayi, wonani pa “Umo Mungachitira na JW Library pa Tabuleti ya Android,” pa mutu wakuti, Kupanga Update JW Library.


text: 10 “Pa nyengo yira, Yehova wakati kwa ine: ‘Uŵaje malibwe ghaŵiri ghakuyana na ghakwamba ghara,+ ukwelere kwa ine mu phiri, kweniso upange likasa* la khuni.2 Pa malibwe agha nizamulembapo mazgu agho ghakaŵa pa malibwe ghakwamba, agho iwe ukaswa, ndipo ughaŵike mu likasa.’3 Ntheura nkhapanga likasa la khuni la akasiya na kuŵaja malibwe ghaŵiri ghakuyana na ghakwamba ghara, nkhakwelera mu phiri na malibwe ghaŵiri mu woko lane.+4 Pa malibwe agha wakalembapo mazgu agho wakalemba pakwamba ghara,+ Malango Khumi,*+ agho Yehova wakayowoya kwa imwe mu phiri kufuma mukati mu moto+ pa zuŵa la ungano.*+ Pamanyuma, Yehova wakaghapeleka kwa ine.5 Ndipo nkhazgoka na kukhira mu phiri,+ nkhaŵika malibwe ghara mu likasa ilo nkhapanga, umo ghali, nga umo Yehova wakanitumira.6 “Pamanyuma, Ŵaisrayeli ŵakafumapo pa Beyeroti Bene-yakani, ŵakafika ku Mosera. Kwenekura ndiko Aroni wakafwira na kusungika.+ Ndipo mwana wake Eliyazara ndiyo wakaŵa wasembe* mu malo ghake.+7 Ŵakafumako kura ŵakafika pa Gudigoda, kufuma pa Gudigoda ŵakafika pa Yotibata,+ charu cha milonga ya maji.8 “Pa nyengo yira, Yehova wakapatura fuko la Levi+ kuti linyamurenge likasa la phangano la Yehova,+ kwimilira pamaso pa Yehova na kumuteŵetera, kweniso kutumbika ŵanthu mu zina lake+ nga umo ŵakuchitira m’paka muhanya uno.9 Lekani Levi walije chigaŵa panji chiharo pamoza na ŵabali ŵake. Yehova ndiyo ntchiharo chake, nga umo Yehova Chiuta winu wakayowoyera kwa iyo.+10 Ine nkhakhala mu phiri mazuŵa 40 muhanya na usiku,+ nga umo nkhachitira pakwamba. Pa nyengo yira napo Yehova wakanipulika.+ Yehova wakakhumba yayi kumuparanyani.11 Penepapo Yehova wakati kwa ine: ‘Dangira panthazi pa ŵanthu aŵa, munyamuke kuti ŵakanjire na kupoka charu icho nkhalapa ku ŵasekuru ŵawo kuti niŵapenge iwo.’+12 “Sono, iwe Israyeli, kasi Yehova Chiuta wako wakukhumbachi kwa iwe?+ Iyo wakukhumba kuti uwopenge Yehova Chiuta wako,+ kwenda mu nthowa zake zose,+ kumutemwa, na kuteŵetera Yehova Chiuta wako na mtima wako wose na umoyo wako wose.+13 Wakukhumbaso kuti usungilirenge malango na malanguro gha Yehova agho nkhukuphalira muhanya uno, kuti vinthu vikwenderenge makora.+14 Wona, mtambo na mtambo wa kuchanya nkhanira ni vya Yehova Chiuta wako, charu chapasi nacho na vyose ivyo vilimo ni vyake.+15 Kweni Yehova wakasendelera ku ŵasekuru ŵinu na kuŵatemwa. Pa ŵanthu wose wasora imwe, mphapu yawo,+ nga umo muliri muhanya uno.16 Sono mutozge* mitima yinu,+ muleke nkhwesa.+17 Pakuti Yehova Chiuta winu ni Chiuta wa ŵachiuta,+ Fumu ya mafumu, Chiuta mukuru, wankhongono, na wakofya, wakutemwera chara+ nanga nkhupokera chimbundi.18 Wakuchitira urunji mwana mulanda* na chokoro,+ wakutemwa mulendo,+ wakumupa chakurya na vyakuvwara.19 Namwe mutemwenge mulendo, chifukwa mukaŵa ŵalendo mu charu cha Eguputo.+20 “Muwopenge Yehova Chiuta winu, ndiyo mumuteŵeterenge,+ mudemelere kwa iyo, na kulapa mu zina lake.21 Iyo ndiyo mumulumbenge.+ Ni Chiuta winu, wamuchitirani vinthu vyose ivi vikuru na vyakofya, ivyo maso ghinu ghawona.+22 Ŵasekuru ŵinu ŵakakhilira ku Eguputo ŵanthu 70,+ kweni sono Yehova Chiuta winu wamuzgorani ŵanandi chomene nga ni nyenyezi zakuchanya.+


text:
UMOYO WACHIKHRISTU
Ivyo Tikwenera Kukumbuka pa Ungano
Pa ungano, ivyo tikuchita vikwenera kulongora kuti tikutemwa Chiuta na ŵanyithu. (Mt 22:37-39) Lemba la 1 Ŵakorinte 13:4-8 likulongosora umo chitemwa chikuŵira. Likuti: “Chitemwa chikuzikira ndipo ntchalusungu. . . chikuchita mwambura kwenelera yayi, chikupenja vyake pera yayi, ndipo chikukwiya luŵiro yayi. . . . Chitemwa chikumara yayi.” Apo mukuwonelera vidiyo yakuti Convention Reminders (Ivyo Tikwenera Kukumbuka pa Ungano wa Chigaŵa), ghanaghanirani nthowa izo mungalongolera kuti mukutemwa ŵanji.
KASI TINGALONGORA WULI CHITEMWA . . .
pakusunga malo?
para sumu zili pafupi kwamba?
uko tikugona?
pakujipeleka kovwirapo?


text:
Ŵagibiyoni ŵathenyenge nkhuni na kuteka maji (22-27)
9 Mathemba ghose agho ghakaŵa kumanjiliro gha dazi kwa Yorodani+ ghakati ghapulika ivyo vikachitika, agho ghakaŵa ku chigaŵa cha mapiri, Shefela, mumphepete mose mwa Nyanja Yikuru,*+ na kulazga ku Lebanoni, Ŵahiti, Ŵaamori, Ŵakenani, Ŵaperizi, Ŵahivi, na Ŵayebusi+—2 ŵakapangana kuti ŵarwe na Joshuwa na Israyeli.+3 Awo ŵakakhalanga mu Gibiyoni+ nawo ŵakapulika ivyo Joshuwa wakachitira Yeriko+ na Ayi.+4 Ntheura ŵakachita mwakuchenjera chomene, ŵakalonga chakurya mu mathumba ghakukeluka na kuŵika pa mbunda zawo, na mathumba gha vinyo ghakuphumuka agho ŵakachita kugambika.5 Ŵakavwara vilyato vyakusonelera ku malundi ghawo, ndiposo ŵakavwara vizwazwa. Chingwa icho ŵakayegha chikaŵa chakomira na chamaluvuvu waka.6 Ndipo ŵakaluta kwa Joshuwa ku msasa pa Giligala,+ ŵakati kwa iyo na ku ŵanalume ŵa Israyeli: “Tafuma ku charu chakutali chomene. Sono muchite nase phangano.”7 Kweni ŵanalume ŵa Israyeli ŵakati ku Ŵahivi:+ “Panji mukukhala pafupi nase. Ntheura tingachita wuli phangano na imwe?”+8 Pakuzgora ŵakati kwa Joshuwa: “Ise tili ŵateŵeti* ŵinu.”Ndipo Joshuwa wakati kwa iwo: “Kasi ndimwe ŵanjani, ndipo mwafuma nkhu?”9 Iwo ŵakati kwa iyo: “Ŵateŵeti ŵinu ŵafuma ku charu chakutali chomene+ chifukwa cha zina la Yehova Chiuta winu, pakuti tili kupulika lumbiri lwake na vyose ivyo wakachita mu Eguputo.+10 Tili kupulikaso ivyo wakachitira mathemba ghaŵiri gha Ŵaamori agho ghakaŵa ku sirya* lira la Yorodani, Sihoni+ themba la Heshiboni na Ogi+ themba la Bashani, uyo wakaŵa mu Ashitaroti.11 Ntheura ŵalara ŵithu na wose awo ŵakukhala mu charu chithu ŵakatiphalira kuti: ‘Torani vyapaulendo ndipo mulute mukakumane nawo. Mukaŵaphalire kuti: “Tiŵenge ŵateŵeti ŵinu.+ Ndipo muchite nase phangano.”’+12 Chingwa ichi chikaŵa chakotcha pa zuŵa ilo tikafumiranga ku nyumba zithu kwiza kwa imwe. Sono mungawona kuti chawomira ndipo ni maluvuvu waka.+13 Mathumba gha vinyo agha ghakaŵa ghaphya apo tikaŵikangamo, kweni sono ghaphumuka.+ Vyakuvwara vithu na vilyato vyakeluka chifukwa cha kwenda ulendo utali.”14 Penepapo Ŵaisrayeli ŵakatorako* vinyake mwa vinthu vyawo, kweni ŵakafumba yayi kwa Yehova.+15 Ntheura Joshuwa wakachita nawo mtende,+ ndipo wakachita nawo phangano kuti ŵaŵalekenge ŵamoyo. Ndipo ichi ndicho ŵalongozgi ŵa wumba ŵakalapa kwa iwo mu chilapo.+16 Pamanyuma pa mazuŵa ghatatu, ŵati ŵachita nawo phangano, ŵakapulika kuti ŵakukhala pafupi waka na iwo, mukati mwawo.17 Penepapo Ŵaisrayeli ŵakawuka, ŵakiza mu misumba ya ŵanthu ŵara pa zuŵa lachitatu. Misumba yawo yikaŵa Gibiyoni,+ Kefira, Beyeroti, na Kiriyati-yerimu.+18 Kweni Ŵaisrayeli ŵakaŵawukira yayi, chifukwa ŵalongozgi ŵa wumba ŵakalapa kwa iwo mwa Yehova+ Chiuta wa Israyeli. Ndipo wumba wose ukamba kudinginyikira ŵalongozgi.19 Ntheura ŵalongozgi wose ŵakati ku wumba wose: “Pakuti tili kulapa kwa iwo mwa Yehova Chiuta wa Israyeli, tikuzomerezgeka yayi kuŵapweteka.20 Ivi ndivyo tichitenge: Tiŵalekenge ŵamoyo, kuti ukali wa Chiuta uleke kutiwira chifukwa cha chilapo icho tikalapa kwa iwo.”+21 Ndipo ŵalongozgi ŵakatiso: “Ŵalekani ŵamoyo, kweni ŵaŵenge ŵakuthenya nkhuni na ŵakutekera maji wumba wose.” Ivi ndivyo ŵalongozgi ŵakaŵalayizga.22 Joshuwa wakaŵachema, wakati kwa iwo: “Kasi mwatipusikirachi kuti: ‘Tafuma ku malo ghakutali chomene na imwe,’ apo mukukhala pafupi waka na ise?+23 Kwamba sono ndimwe ŵakutembeka,+ ndipo nyengo zose muŵenge ŵazga ŵakuthenya nkhuni na ŵakuteka maji pa nyumba ya Chiuta wane.”24 Iwo ŵakamuzgora Joshuwa, ŵakati: “Chikaŵa chifukwa chakuti ŵateŵeti ŵinu ŵakaphalirika kuti Yehova Chiuta winu wakamulangura Mozesi muteŵeti wake kuti wamupani charu chose na kuparanya wose awo ŵakukhalamo pamaso pinu.+ Ntheura tikawopa chomene kuti mungatikoma,+ lekani tikachita ivi.+25 Sono tili mu mawoko ghinu. Muchite nase chilichose icho mukuwona kuti ntchiwemi na chakwenelera.”26 Ichi ndicho wakaŵachitira: Wakaŵaponoska mu mawoko gha Ŵaisrayeli, ndipo ŵakaŵakoma yayi.27 Kweni pa zuŵa lira, Joshuwa wakaŵazgora kuŵa ŵakuthenya nkhuni na ŵakuteka maji. Ivi ŵakapelekanga ku wumba wose+ na ku jotchero la Yehova pa malo agho wasora,+ ndipo ndimo ŵakuchitira m’paka lero.+


text:
GONGWE LA MULINDA (LAKUSAMBIRA PA MPINGO) APRIL 2015
Magazini iyi yili na nkhani zakusambira pa mpingo kwambira Juni 1 m’paka Juni 28, 2015.
Ŵalara, Sambizgani Ŵabali
Fundo 7 izo ŵalara ŵanyake ŵakayowoya zingawovwira ŵalara pakusambizga ŵabali mazuŵa ghano.
Kasi Ŵalara Ŵangasambizga Wuli Ŵabali?
Ŵalara ŵakwenera kuyezga Yesu pakusambizga ŵabali, awo ŵakusambira ŵakwenera kuyezga Elisha.
Yehova Wakaŵa Nase ‘mu Nyengo Yiwemi na ya Suzgo’
Mubali Trophim Nsomba wakazizipizga nthambuzgo zinandi chifukwa cha chipulikano chake. Nkhani iyi yingatovwira chomene kuti tilutilire kugomezgeka para tikuyezgeka.
Khozgani Ubwezi Winu na Yehova
Ubwezi ukukhora para ŵanthu ŵakudumbiskana. Kasi fundo iyi yingamovwirani wuli kuti mukhozge ubwezi winu na Chiuta?
Gomezgani Yehova Nyengo Zose
Mungaŵa mubwezi wa Chiuta
Chifukwa Wuli Ntchiwemi Kusezga Munthu Wakwananga?
Chifukwa wuli ntchiwemi kusezga munthu wakwananga?
Kasi Para Khuni Ladumulika Lingasundaso?
Zgoro lingatovwira kumanya kuti ŵakufwa ŵazamuŵaso ŵamoyo


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Muwusi uyo wazamuŵa mukuru mu charu chose (1-6)
-
Ŵakukhalapo ŵazamuŵa nga ni jumi kweniso nga ni nkhalamu (7-9)
-
Charu chizamutozgeka (10-15)
5 “Wamwana msungwana iwe wawukilika,
Sono ukujicheka wekha,
Ŵatizingilizga kuti ŵatiwukire.+
Mweruzgi wa Israyeli ŵakumutimba na ndodo pa thama.+
2 Ndipo iwe, Betelehemu Efurata,+
Iwe uli muchoko chomene pakati pa mafuko gha Yuda,
Mwa iwe muzamufuma uyo wazamuŵa muwusi wa Israyeli, uyo wazamuchita khumbo lane,+
Uyo wakaŵako kufuma papo kale, mu mazuŵa ghakale chomene.
3 Ntheura wazamuŵapeleka
M’paka nyengo yikwane yakuti mwanakazi uyo wakubaba wababe.
Ndipo ŵabali ŵake ŵanyake ŵazamuwelera ku ŵanthu ŵa Israyeli.
4 Iyo wazamwimilira na kuliska mskambo mu nkhongono za Yehova,+
Mu mazaza gha zina la Yehova Chiuta wake.
Ndipo ŵazamukhala mwamtende,+
Chifukwa ukuru wake uzamufika ku vigoti vya charu chapasi.+
5 Iyo wazamwiza na mtende.+
Para Musiriya wawukira charu chithu na kudyaka pa vigongwe vithu vyakukhora,+
Tizamuwuska ŵaliska 7, enya, ŵakaronga 8 ŵa ŵanthu kuti ŵamuwukire.
6 Ŵazamuliska charu cha Asiriya na lupanga,+
Ndiposo charu cha Nimurodi+ mu malo ghake ghakunjilira.
Ndipo iyo wazamutithaska kwa Muasiriya,+
Para wakuwukira charu chithu na kudyaka pa chigaŵa chithu.
7 Ŵakukhalapo ŵa Yakhobe ŵazamuŵa mukati mu mitundu yinandi ya ŵanthu,
Nga ni jumi lakufuma kwa Yehova,
Nga ni vula yamswera pa vyakumera,
Iyo njambura kupeleka chigomezgo ku munthu
Panji kulindizga ŵana ŵa ŵanthu.
8 Ŵakukhalapo ŵa Yakhobe ŵazamuŵa pakati pa mitundu,
Mukati mu ŵanthu ŵanandi,
Nga ni nkhalamu pakati pa vikoko vya mu nkhorongo,
Nga ni nkhalamu yiwukirano pakati pa mskambo wa mberere,
Iyo pakusolota yikukora na kutwazura tuchokotuchoko,
Ndipo kulije na yumoza uyo wakuzithaska.
9 Woko lako lizamukwezgekera pachanya pa ŵalwani ŵako,
Ndipo ŵalwani ŵako wose ŵazamuparanyika.”
10 Yehova wakuti: “Mu zuŵa ilo,
Nizamumarana na mahachi ghako agho ghali pakati pako ndipo nizamuparanya magileta ghako.
11 Nizamuparanya misumba ya charu chako
Na kuwiskira pasi malo ghako ghose gha malinga ghakukhora.
12 Nizamumazga ufwiti uwo ukuchita,
Ndipo pakati pako pazamukhalaso munthu wakuchita masalamusi chara.+
13 Nizamuparanya vikozgo vyako vyakuŵaja na ntchindamiro zako izo zili pakati pako,
Ndipo uzamusindamiraso mulimo wa mawoko ghako chara.+
14 Nizamuzgura vimakuni vyako vyakupatulika+ ivyo vili pakati pako
Na kuparanya misumba yako.
15 Mitundu iyo yikupulikira chara
Nizamuyiwezgera nduzga mwaukali ndiposo mwakutukutwa.”
Tumizgani
Tumizgani
Mika 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=33&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D33%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 28
Chifukwa Wuli Ŵasambiri ŵa Yesu Ŵakaziŵizganga Yayi?
MATEYU 9:14-17 MARIKO 2:18-22 LUKA 5:33-39
ŴASAMBIRI ŴA YOHANE ŴAKAFUMBA YESU VYA KUZIŴIZGA KURYA
Yohane Mubatizi wakakhala mu jele nyengo yitali. Apo Yesu wakaŵa pa Paska mu 30 C.E., Yohane wakaŵa kuti wachali mu jele. Yohane wakakhumbanga kuti ŵasambiri ŵake ŵalondezgenge Yesu. Kweni Yohane wakati wajalirika mu jele, ni wose yayi awo ŵakalondezga Yesu.
Sono Paska likati lasendelera mu 31 C.E., ŵasambiri ŵanyake ŵa Yohane ŵakiza kwa Yesu na kumufumba kuti: “Chifukwa wuli ise na Ŵafarisi tikuziŵizga kurya kweni ŵasambiri ŵinu ŵakuziŵizga chara?” (Mateyu 9:14) Ŵafarisi ŵakaziŵizganga kurya. Ndivyo ŵakachitanga kuyana na chisopa chawo. Pamanyuma, Yesu wakayowoya ntharika ya Mufarisi uyo wakajiwonanga kuti ni murunji. Mufarisi uyu wakalombanga, wakati: “A Chiuta, nkhumuwongani kuti nili nga mbanthu ŵanyake chara, . . . Nkhuziŵizga kurya kaŵiri pa sabata.” (Luka 18:11, 12) Ŵasambiri ŵa Yohane nawo ŵakwenera kuti ŵakaziŵizganga. Panji ŵakaziŵizganga kurya chifukwa chakuti Yohane wakajalirika mu jele. Ŵanthu awo ŵakawonanga nawo ŵakazizwanga kuti ŵasambiri ŵa Yesu ŵakuziŵizga yayi. Panji nawo ŵakaziŵizganga kurya chifukwa chakuti ŵakaŵa na chitima.
Yesu wakayowoya chiyelezgero, wakati: “Kasi ŵabwezi ŵa mweneko wa nthengwa ŵangatengera para mweneko wa nthengwa wachali nawo? Kweni mazuŵa ghizenge apo mweneko wa nthengwa wazamutolekako kwa iwo, apo ndipo ŵazamuziŵizga kurya.”—Mateyu 9:15.
Yohane wakayowoya kuti Yesu ni mweneko wa nthengwa. (Yohane 3:28, 29) Ntheura ŵasambiri ŵa Yesu ŵakaziŵizga kurya yayi apo Yesu wakaŵa nawo. Pamanyuma, Yesu wati wafwa, ŵasambiri ŵake ŵakamulira ndipo ŵakaŵavya khumbo lakuti ŵarye. Kweni vinthu vikasintha apo Yesu wakawuskika. Pakaŵavya chifukwa chakuti ŵaziŵizgire chakurya panji kumulira.
Pamanyuma, Yesu wakayowoya ntharika ziŵiri izi, wakati: “Palije munthu uyo wakusona chigamba chiphya pa laya lakuwaro lakale, chifukwa chigamba chiphya chikuguza laya ndipo laya likupaluka chomene. Kweniso ŵanthu ŵakuŵika vinyo liphya mu mathumba gha vikumba vyakale chara. Usange ŵachita nthena, mathumba gha vikumba ghakuphumuka ndipo vinyo likuthika. Mathumba gha vikumba nagho ghakunangika. Kweni ŵanthu ŵakuŵika vinyo liphya mu mathumba gha vikumba viphya.” (Mateyu 9:16, 17) Kasi apa fundo ya Yesu yikaŵa yakuti wuli?
Yesu wakawovwiranga ŵasambiri ŵa Yohane Mubatizi kuti ŵaleke kughanaghana kuti ŵasambiri ŵa Yesu ŵalondezgenge mitheto yakale ya Ŵayuda, nga mutheto wa kuziŵizga kurya. Yesu wakiza kuti wagambike chisopa chakale chara chifukwa chikamara ntchito. Chisopa cha Ŵayuda chikaŵa pafupi kumara. Yesu wakayowoyapo yayi kuti ŵanthu ŵalondezgenge maluso gha chisopa cha Ŵayuda pamoza na maluso gha ŵanthu. Wakakhumba yayi kubatika chigamba chiphya pa laya lakale panji kuŵika vinyo liphya mu mathumba gha vikumba ghakale.


text: 25 Amaziya wakaŵa themba wali na vyaka 25, ndipo wakawusa vyaka 29 mu Yerusalemu. Zina la anyina likaŵa Yehowadani wa ku Yerusalemu.+2 Wakachita vyakwenelera pamaso pa Yehova, kweni na mtima wakufikapo chara.3 Wakati wakhozga waka ufumu wake, wakakoma ŵateŵeti ŵake awo ŵakakoma wiske uyo wakaŵa themba.+4 Kweni ŵana ŵawo wakaŵakoma yayi, pakuti wakachita kuyana na ivyo vili kulembeka mu Dango, mu buku la Mozesi, umo Yehova wakalangura kuti: “Ŵadada ŵangafwanga yayi chifukwa cha ŵana ŵawo, ŵana nawo ŵangafwanga yayi chifukwa cha awiskewo. Waliyose wafwe chifukwa cha kwananga kwake.”+5 Amaziya wakawunganya Yuda pamoza, wakaŵimika kuyana na nyumba za ŵawiskewo, ŵalongozgi ŵa vikwi na ŵalongozgi ŵa mahandiredi ŵa Yuda yose na Benjamini.+ Wakaŵalemba kwamba ŵa vyaka 20 kuya munthazi,+ ndipo wakasanga kuti ŵakakwana vinkhara 300,000 vyakusambizgika makora* kurwa nkhondo, vyakumanya makora kukora mkondo na chiskango chikuru.6 Kweniso wakalemba vinkhara 100,000 vya Israyeli na kuvipa matalente* gha siliva 100.7 Kweni munthu wa Chiuta waunenesko wakiza kwa iyo, wakati: “A themba, mungazomerezganga chara kuti ŵankhondo ŵa Israyeli ŵalute namwe, pakuti Yehova wali na Israyeli chara,+ nesi waliyose wa Ŵaefurayimu.8 Lutani mwekha, mukarwe, ndipo mukhwime mtima pa nkhondo. Para apo cha, Chiuta waunenesko wamumuwiskirani pamaso pa mulwani. Pakuti Chiuta wali na nkhongono, kovwira+ panji kuwiskira pasi.”9 Penepapo Amaziya wakati kwa munthu wa Chiuta waunenesko: “Kasi vyendenge wuli na matalente gha siliva 100 agho napeleka ku ŵankhondo ŵa Israyeli?” Munthu wa Chiuta waunenesko wakati: “Yehova wali na nthowa yakumupirani ghanandi kuluska ghara.”+10 Ntheura Amaziya wakawezga ŵankhondo awo ŵakiza kufuma ku Efurayimu, kuti ŵawelere kukwawo. Kweni ŵankhondo ŵara ŵakakwiya chomene na Yuda, ndipo ŵakawelera kukwawo uku ŵakalipa chomene.11 Amaziya wakakhwima mtima, wakalongozgera ŵankhondo ŵake ku Dambo la Mchere.+ Wakatimba ŵanalume 10,000 ŵa ku Seyiri.+12 Ndipo ŵanalume ŵa Yuda ŵakakora ŵanyake ŵamoyo 10,000. Ŵakiza nawo pachanya pa jalawe na kuŵaponya pasi, ndipo wose ŵakatekenyulika.13 Kweni ŵankhondo ŵanyake awo Amaziya wakaŵawezga kuti ŵaleke kuluta nayo ku nkhondo+ ŵakawukira misumba ya Yuda, kufuma ku Samariya+ kukafika ku Beti-horoni.+ Ŵakakomako ŵanthu 3,000, na kutora vinthu vinandi.14 Amaziya wakati wawerako kukarwa na Ŵaedomu, wakiza na ŵachiuta ŵa ŵanthu ŵa ku Seyiri, wakaŵimika kuŵa ŵachiuta ŵake.+ Wakamba kuŵasindamira na kuŵawotchera vyakununkhira.15 Ntheura Yehova wakakalipa chomene na Amaziya, ndipo wakamutumira ntchimi, iyo yikati: “Chifukwa wuli ukulondezga ŵachiuta ŵa ŵanthu awo ŵakatondeka kuthaska ŵanthu ŵawo mu woko lako?”+16 Apo ntchimi yikayowoyanga nalo, themba likati: “Kasi tili kukwimika kuŵa wakupeleka fundo kwa themba?+ Khala chete!+ Ŵangakukomerapo waka.” Ntchimi yira yikaleka, kweni yikatiso: “Nkhumanya kuti Chiuta waghanaghana vyakukuparanya, chifukwa chakuti wachita ichi ndiposo undapulikire ulongozgi wane.”+17 Themba Amaziya la Yuda likati lafumba ku ŵakupeleka fundo, likatuma uthenga kwa Yehowashi mwana wa Yehoyahazi mwana wa Yehu themba la Israyeli. Likati: “Zanga, tikumane pa nkhondo.”*+18 Yehowashi themba la Israyeli wakatuma uthenga uwu kwa Amaziya themba la Yuda: “Thondo laminga ku Lebanoni likatuma uthenga kwa khuni la sidara la ku Lebanoni, likati: ‘Peleka mwana wako msungwana kwa mwana wane, waŵe muwoli wake.’ Kweni chikoko cha ku Lebanoni chikajumphapo na kudyakira pasi thondo laminga lira.19 Iwe wati: ‘Wonani, natimba Edomu.’+ Ntheura mtima wako wajituntha, ukukhumba uchindami. Kweni sono khala mu nyumba yako. Kasi ukusokolerachi suzgo kuti uwe, kujipweteka wamwene pamoza na Yuda?”20 Kweni Amaziya wakapulikira chara+ pakuti ichi chikafuma kwa Chiuta waunenesko kuti waŵapeleke mu woko la mulwani,+ chifukwa ŵakalondezga ŵachiuta ŵa Edomu.+21 Ntheura Yehowashi themba la Israyeli wakakwera, ndipo iyo na Amaziya themba la Yuda ŵakakumana pa nkhondo, pa Beti-shemeshi,+ uyo ngwa kwa Yuda.22 Yuda wakathereskeka na Israyeli, ntheura waliyose wakachimbilira ku nyumba yake.*23 Yehowashi themba la Israyeli wakakora Amaziya themba la Yuda, mwana wa Yehowashi mwana wa Yehoyahazi,* pa Beti-shemeshi. Wakiza nayo ku Yerusalemu, ndipo ŵakagumura linga la Yerusalemu, kwamba pa Chipata cha Efurayimu+ m’paka pa Chipata cha Pakona,+ mikono 400.*24 Wakatora golide lose na siliva, na vinthu vyose ivyo vikasangika mu nyumba ya Chiuta waunenesko pamoza na* Obedi-edomu. Wakatoraso usambazi wa nyumba ya themba,+ kweniso ŵakakora ŵanthu. Penepapo wakawelera ku Samariya.25 Amaziya+ mwana wa Yehowashi themba la Yuda wakakhala vyaka 15 pamanyuma pa nyifwa ya Yehowashi+ mwana wa Yehoyahazi themba la Israyeli.+26 Mdauko unyake wose wa Amaziya, kwamba pakwamba m’paka paumaliro, wonani, asi uli kulembeka mu Buku la Mathemba gha Yuda na Israyeli?27 Kufuma apo Amaziya wakalekera kulondezga Yehova, ŵanthu ŵakamuchitira chiŵembu+ mu Yerusalemu, ndipo wakachimbilira ku Lakishi. Kweni ŵakatuma ŵanthu kumulondezga ku Lakishi, ŵakamukomera kwenekura.28 Ntheura ŵakiza nayo pa mahachi na kumusunga pamoza na ŵasekuru ŵake mu msumba wa Yuda.


text:
MUTU 19
Wakasambizga Mwanakazi Musamariya
YESU WAKASAMBIZGA MWANAKAZI MUSAMARIYA NA ŴANTHU ŴANYAKE
KUSOPA UKO CHIUTA WAKUZOMEREZGA
Apo Yesu na ŵasambiri ŵake ŵakafumanga ku Yudeya ŵakalazga kumpoto, ku Galileya. Ŵakajumpha mu Samariya. Ŵakavuka chomene na ulendo. Namuhanya pakati, ŵakima pafupi na msumba wa Sukare kuti ŵapumurepo. Pa malo agha pakaŵa chisimi icho wakajima ni Yakhobe vyaka vinandi chomene kumanyuma. Chisimi ichi chilipo m’paka lero, ndipo chili mu msumba uwo sono ukuchemeka Nablus.
Apo Yesu wakapumuranga pafupi na chisimi, ŵasambiri ŵake ŵakaluta mu msumba kuti ŵakagure chakurya. Ŵakati lute waka, mwanakazi Musamariya wakiza kuzakanegha maji. Yesu wakati kwa mwanakazi: “Nipako maji nimwe.”—Yohane 4:7.
Ŵayuda na Ŵasamariya ŵakenderananga yayi chifukwa chakuti ŵakatinkhananga chomene. Ntheura mwanakazi wakazizwa, wakati: “Vyaŵa wuli kuti imwe Muyuda, mukunipempha maji, apo ine ndine mwanakazi Musamariya?” Kweni Yesu wakati: “Umanyenge chawanangwa cha Chiuta na uyo wakukupempha kuti ‘Nipako maji nimwe,’ mphanyi wamupempha, ndipo mphanyi wakupa maji gha umoyo.” Mwanakazi wakati kwa iyo: “Dada, mulije nanga ntchakuneghera maji, ndipo chisimi ntchakunyang’amira. Sono maji gha umoyo agha mwaghatora nkhu? Kasi ndimwe mukuru kuluska sekuru withu Yakhobe, uyo wakatipa chisimi ndiposo uyo wakamwanga mu chisimi ichi pamoza na ŵana ŵake na viŵeto vyake?”—Yohane 4:9-12.
Yesu wakati: “Waliyose uyo wakumwa maji agha waŵengeso na nyota. Waliyose uyo wakumwa maji agho nimupenge waŵengeso na nyota chara, kweni maji agho nimupenge iyo ghaŵenge chisimi cha maji ghakubwibwituka agho ghakupeleka umoyo wamuyirayira.” (Yohane 4:13, 14) Nangauli Yesu wakavuka chomene, kweni wakawona kuti ntchakukhumbikwa kuphalirako mwanakazi yura mazgu ghaunenesko agho ghakupa umoyo.
Mwanakazi wakati: “Dada, nipani maji agha, mwakuti nileke kuŵaso na nyota nesi kwizaso ku malo agha kuzakanegha maji.” Kweni Yesu wakasintha nkhani, wakati: “Luta, ukacheme mfumu wako ndipo mwize kuno.” Mwanakazi wakati: “Nilije mfumu.” Mwanakazi yura wakazizikika chomene na ivyo Yesu wakamuphalira, apo wakati: “Waneneska kuyowoya kuti, ‘Nilije mfumu wane.’ Pakuti ukaŵapo na ŵafumu ŵankhondi, ndipo mwanalume uyo uli nayo sono ni mfumu wako chara.”—Yohane 4:15-18.
Ivyo Yesu wakayowoya vikamukhorweska mwanakazi yura. Wakazizwa ndipo wakati: “Dada, nawona kuti ndimwe ntchimi.” Mwanakazi yura wakalongora kuti wakutemwa kuyowoya vya Chiuta. Wakalongora wuli? Wakayowoya kuti: “Ŵasekuru ŵithu [Ŵasamariya] ŵakasopanga mu phiri ili, [Phiri la Gerizimu ilo likaŵa pafupi] kweni mwaŵanthu imwe mukuti mu Yerusalemu ndimo muli malo agho ŵanthu ŵakwenera kusoperamo.”—Yohane 4:19, 20.
Kweni Yesu wakati malo ghakusopera ngakuzirwa viŵi yayi. Wakati: “Ora likwiza apo muzamusopaso Adada mu phiri ili chara nesi mu Yerusalemu.” Pamanyuma Yesu wakaphalira mwanakazi yura kuti: “Ora likwiza, ndipo sono liliko, apo awo ŵakusopa mwaunenesko ŵazamusopa Adada mu mzimu na mu unenesko, pakuti nadi, Adada ŵakupenja ŵanthu ŵanthena kuti ŵaŵasopenge.”—Yohane 4:21, 23, 24.
Apa Yesu wakang’anamuranga kuti chakuzirwa kwa Awiske ni malo ghakusoperako yayi, kweni kusopa mwaunenesko. Mwanakazi wakapulikiska, ndipo wakati: “Nkhumanya kuti Mesiya wakwiza, uyo wakuchemeka Khristu. Para iyo wiza, wazamutiphalira vinthu vyose pakweru.”—Yohane 4:25.
Penepapo Yesu wakajivumbura, wakati: “Ine nkhuyowoya nawe ndine.” (Yohane 4:26) Mwanakazi yura wakaŵa na mwaŵi chomene! Iyo wakiza muhanya uli ngee kuzakanegha maji, kweni Yesu wakamulongora lusungu lukuru. Wakamuphalira kuti iyo ni Mesiya. Yesu wakaŵa wandaphalirepo munthu waliyose ichi.
ŴASAMARIYA ŴANANDI ŴAKAGOMEZGA
Ŵasambiri ŵa Yesu ŵakiza na chakurya kufuma mu msumba wa Sukare. Ŵakasanga Yesu wakuyowoya na mwanakazi Musamariya pa chisimi cha Yakhobe, apo ŵakamuleka. Apo ŵasambiri ŵakafikanga, mwanakazi wakaleka chiŵiya chake na kulazga ku msumba.
Wakati wafika ku Sukare, mwanakazi yura wakaphalira ŵanthu vinthu ivyo Yesu wakamuphalira. Wakaŵaphalira mwakusimikizga kuti: “Zaninge, mukawone munthu uyo waniphalira vinthu vyose ivyo nkhachitanga.” Kuti ŵanthu ŵara ŵanweke, wakati: “Kasi uyu wangaŵa Khristu yayi?” (Yohane 4:29) Ili likaŵa fumbo lakuzirwa chomene. Ndivyo ŵanthu ŵanandi ŵakakhumbanga kumanya kufuma mu nyengo ya Mozesi. (Dotoronome 18:18) Ŵanthu mu msumba ŵakanweka chomene. Ŵakanyamuka kuti ŵakamuwone Yesu maso na maso.
Pa nyengo iyi, ŵasambiri ŵakamupemphanga Yesu kuti warye chakurya icho ŵakamuyeghera. Kweni Yesu wakati: “Nili na chakurya icho imwe mukuchimanya chara.” Ŵasambiri ŵakazizwa, ŵakafumbana kuti: “Kasi walipo uyo wamutolera chakuti warye?” Yesu wakayowoya fundo iyo njakuzirwa chomene ku ŵanthu wose awo ŵakumulondezga. Wakati: “Chakurya chane ntchakuti nichite khumbo la uyo wakanituma na kufiska mulimo wake.”—Yohane 4:32-34.
Mulimo uwo Yesu wakayowoyanga apa ukaŵa wa kuvuna mbuto yayi, izo kukakhala myezi yinayi kuti ŵanthu ŵambe kuvuna. Kweni wakayowoyanga vya kuvuna ŵanthu kuti ŵaŵe ŵasambiri ŵake. Iyo wakati: “Inuskani maso ghinu na kuwona minda kuti yacha kale kuti yivunike. Nakuti wakuvuna wakupokera kale malipiro ndipo wakuwunjika vipambi ku umoyo wamuyirayira, mwakuti wakuseŵa na wakuvuna ŵasekelere pamoza.”—Yohane 4:35, 36.
Yesu wakati wapharazgira mwanakazi Musamariya, wakwenera kuti wakamanya kuti ŵanthu ŵanandi ŵapulikenge vya iyo. Ŵanthu ŵanandi kufuma mu Sukare ŵakamba kugomezga mwa Yesu chifukwa cha ivyo mwanakazi yura wakayowoya, pakuti wakaŵaphaliranga ŵanthu kuti: “Waniphalira vinthu vyose ivyo nkhachitanga.” (Yohane 4:39) Ntheura ŵanthu ŵara ŵakati ŵiza ku chisimi, ŵakapempha Yesu kuti wakhale dankha kwenekura kuti waŵasambizge vinandi. Yesu wakazomera ndipo wakakhala mu Samariya mazuŵa ghaŵiri.
Apo Ŵasamariya ŵakategherezganga kwa Yesu, ŵanyake ŵanandi ŵakagomezga mwa iyo. Ŵakaphalira mwanakazi yura kuti: “Sono tikugomezga chifukwa cha ivyo ukatiphalira chara, chifukwa tajipulikira tekha ndipo tamanya kuti munthu uyu ni mponoski nadi wa charu.” (Yohane 4:42) Tikusambirako fundo yakuzirwa chomene kwa mwanakazi Musamariya pa nkhani ya kupharazga vya Khristu. Tiyowoyenge mazgu ghakukopa kuti ŵanthu ŵakhumbe kumanya vinandi.
Kumbukani kuti kukakhala myezi yinayi kuti ŵanthu ŵambe kuvuna mbuto zawo, chomene mbuto ya balere chifukwa ŵakavunanga cha mu Malichi panji Epulero. Kweni apa mukwenera kuti mukaŵa mu Novembala panji Disembala. Ichi chikulongora kuti pamanyuma pa Paska mu 30 C.E., Yesu na ŵasambiri ŵake ŵakakhala mu Yudeya myezi 8 panji kujumphirako. Ŵakasambizganga na kubatiza ŵanthu. Kweni pasono ŵakalutanga kukwawo ku Galileya. Kasi ntchivichi icho chikachitika ku Galileya?
Manyani Vinandi
Kasi Mungachimanya Wuli Chisopa Chaunenesko?
Kasi pali chisopa chimoza pera chaunenesko? Wonani vinthu 5 ivyo vingamovwirani kumanya chisopa chaunenesko.


text:
MUTU 109
Wakasuska Ŵalongozgi ŵa Chisopa
MATEYU 22:41–23:24 MARIKO 12:35-40 LUKA 20:41-47
KASI KHRISTU NI MWANA WA NJANI?
YESU WAKASUSKA ŴAPUSIKIZGI
Ŵalongozgi awo ŵakasuskanga Yesu ŵakatondeka kumusanga na mulandu wakuti ŵamupelekere ku Ŵaroma. (Luka 20:20) Sono apo Yesu wakaŵa pa tempile pa Nisani 11, wakazgokera kwa iwo na kujivumbura. Wakaŵafumba kuti: “Kasi mukughanaghana wuli vya Khristu? Kasi ni mwana wa njani?” (Mateyu 22:42) Ŵanthu ŵakamanyanga makora kuti Khristu panji Mesiya wazamufuma mu nyumba ya Davide. Ndimo ŵanthu ŵara ŵakazgolera.—Mateyu 9:27; 12:23; Yohane 7:42.
Yesu wakafumba kuti: “Ipo vili wuli kuti Davide mwakukhuŵilizgika na mzimu wakumuchema kuti Fumu, wakuti, ‘Yehova wakati kwa Fumu yane: “Khala ku woko lane lamalyero, m’paka niŵike ŵalwani ŵako kusi ku malundi ghako”’? Ntheura, usange Davide wakumuchema kuti Fumu, kasi wangaŵa wuli mwana wake?”—Mateyu 22:43-45.
Ŵafarisi ŵakakhala waka chete chifukwa ŵakalindiliranga kuti mu mphapu ya Davide muzamufuma munthu uyo wazamuŵafwatura ku nkhaza za Ŵaroma. Kweni Yesu wakalongora kuti Mesiya wazamuŵa mulongozgi wakusoleka na ŵanthu yayi. Iyo wakajintha fundo yake pa mazgu gha Davide agho ghali pa Salimo 110:1, 2. Mesiya ni Fumu ya Davide, ndipo para wazakakhala ku woko lamalyero la Chiuta, wazamuŵa na mazaza. Ntheura awo ŵakamususkanga ŵakakhala waka chete.
Ŵasambiri na ŵanthu ŵanyake ŵakategherezganga. Sono Yesu wakazgokera kwa iwo, wakaŵachenjezga vya ŵalembi na Ŵafarisi. Ŵanthu aŵa ‘ŵakajikhazika pa chitengo cha Mozesi’ kuti ŵasambizge ŵanthu Dango la Chiuta. Yesu wakaphalira awo ŵakamutegherezganga kuti: “Vinthu vyose ivyo ŵakumuphalirani, chitani na kusungilira, kweni mungachitanga mwakuyana na milimo yawo chara, pakuti ŵakuyowoya kweni ŵakuchita chara ivyo ŵakuyowoya.”—Mateyu 23:2, 3.
Kufuma apo, Yesu wakayowoya ukaboni wa upusikizgi uwo ŵakachitanga. Wakati: “Ŵakusanuzga tumabokosi twakuŵikamo malemba uto ŵakuvwara nga ntchivikiliro.” Ŵayuda ŵanyake ŵakavwaranga tumabokosi tuchoko utu pa chisko panji pa woko. Ndipo mukaŵanga mazgu ghafupi ghakufuma mu Dango. Ŵafarisi ŵakasanuzganga tumabokosi twawo kuti ŵanthu ŵatenge ŵakutemwa chomene Dango. Kweniso ‘ŵakakuzganga mphonje za malaya ghawo.’ Ŵaisrayeli ŵakaphalirika kuti ŵapangenge mphonje mu malaya ghawo, kweni izo Ŵafarisi ŵakapanganga zikaŵanga zitali chomene. (Maŵazgo 15:38-40) Ŵakachitanga vyose ivi kuti “ŵawoneke na ŵanthu.”—Mateyu 23:5.
Yesu wakamanya kuti ŵasambiri ŵake nawo ŵangaŵa na mtima wakuti ŵamanyikwenge na ŵanthu. Ntheura wakaŵapa ulongozgi wakuti: “Mungachemekanga Rabi chara, pakuti Msambizgi winu njumoza, ndipo imwe mose muli ŵabali. Kweniso, kuchema munthu waliyose kuti wiskemwe chara pa charu chapasi, pakuti Wiskemwe njumoza, wakuchanya. Kweniso mungachemekanga ŵalongozgi chara, pakuti Mulongozgi winu njumoza, Khristu.” Kasi ŵasambiri ŵakeneranga kuchita wuli? Yesu wakaŵaphalira kuti: “Mukuru chomene pakati pinu wakwenera kuŵa muteŵeti winu. Waliyose uyo wakujikuzga wazamuyuyulika, ndipo waliyose uyo wakujiyuyura wazamukwezgeka.”—Mateyu 23:8-12.
Kufuma apo, Yesu wakasuska ŵalembi na Ŵafarisi awo ŵakaŵa ŵapusikizgi. Wakati: “Soka kwa imwe, ŵalembi na Ŵafarisi, ŵapusikizgi imwe! chifukwa mukujalira ŵanthu Ufumu wakuchanya, pakuti imwe mwaŵene mukunjiramo chara, ndipo awo ŵakukhumba kunjiramo mukuŵakanizga.”—Mateyu 23:13.
Yesu wakasuska Ŵafarisi chifukwa ŵakachindikanga yayi ivyo Chiuta wakukhumba. Icho chikulongora ni umo ŵakachitiranga vinthu. Mwachiyelezgero, iwo ŵakatenge: “Usange munthu wakulapizga na tempile, nkhanthu chara, kweni usange munthu wakulapizga na golide la tempile, wakwenera kufiska chilapo chake.” Ntheura ŵakalongora kuti ŵakaŵa ŵachibulumutira pakuti ŵakaŵika mtima pa golide la tempile m’malo mwa kuchindika malo ghakusoperapo Yehova. Kweniso ‘ŵakazerezganga vinthu vyakuzirwa vya Dango, ivyo ni urunji, lusungu, na kugomezgeka.’—Mateyu 23:16, 23; Luka 11:42.
Yesu wakati Ŵafarisi ‘mbalongozgi ŵachibulumutira awo ŵakusuja munya kweni ŵakumira ngamila!’ (Mateyu 23:24) Ŵakasujanga munya ku vinyo chifukwa munya ŵakatenge ngwakufipirwa. Kweni umo ŵakazerezgeranga vinthu vyakuzirwa vya Dango vikuyana waka na kumira ngamila, chinyama chikuru kweniso chakufipirwa.—Levitiko 11:4, 21-24.
Manyani Vinandi
Yesu Khristu—ni Mesiya Uyo Chiuta Wakalayizga
Yesu wakafiska mauchimi ghose gha mu Baibolo ghakuyowoya za Mesiya. Wonani mu Baibolo linu, kuti mumanye umo mauchimi ghose ghakafiskikira nadi ndendende.


text:
FUMBO 2
Kasi Mungachita Wuli Kuti Mumanye Chiuta?
“Buku ili la Dango lingafumangapo chara pa mulomo wako, uŵazgenge na kughanaghanirapo muhanya na usiku, mwakuti uchitenge mwakupwelelera vyose ivyo vili kulembekamo. Para wachita nthena, vinthu vikwenderenge makora, ndipo uchitenge mwavinjeru.”
“Ŵakalutilira kuŵazga buku mwakukwezga, Dango la Chiuta waunenesko, kulilongosora mwakupulikikwa makora na kuphara ng’anamuro lake. Ntheura ŵakawovwira ŵanthu kupulikiska ivyo vikaŵazgikanga.”
“Ngwakukondwa munthu uyo wakwendera fundo za ŵaheni chara, . . . kweni wakukondwa na dango la Yehova, wakuŵazga dango ili na kughanaghanirapo muhanya na usiku. . . . Chilichose icho wakuchita chendenge makora.”
“Filipu wakalichimbilira na kulongozgana nalo ndipo wakapulika nduna yikuŵazga mwakukwezga mazgu mu buku la ntchimi Yesaya, ndipo wakati: ‘Kasi mukupulikiska ivyo mukuŵazga?’ Iyo yikati: ‘Ningapulikiska wuli kwambura kuti munthu wanilongozge?’”
“Kwambira apo Chiuta wakalengera charu, makhaliro ghake ghambura kuwoneka, agho ni nkhongono yake yamuyirayira na Uchiuta wake, ghakuwoneka makora chomene chifukwa ghakumanyikwa kwizira mu vinthu ivyo wali kulenga. Ntheura ŵanthu ŵalije pakugwenthera.”
“Ughanaghanirepo vinthu ivi, utangwanikenge navyo, mwakuti ŵanthu wose ŵawone umo ukukulira.”
“Tiyeni tighanaghaniranenge na kuchiskana kuti titemwanenge na kuchita milimo yiwemi. Tingalekanga yayi kuwungana pamoza.”
“Usange yumoza wa imwe wakupeleŵera vinjeru, walombenge Chiuta, pakuti iyo wakupeleka mwawanangwa ku wose, nakuti wakutombozga yayi, ndipo vipikenge kwa iyo.”


text:
GONGWE LA MULINDA NA. 2 2017
Kasi Mukuwonga Chawanangwa Chikuru cha Chiuta?
KASI MUKUGHANAGHANA WULI?
Kasi ntchawanangwa wuli chikuru icho Chiuta wali kutipa?
Baibolo likuti: “Chiuta wakachitemwa chomene charu, lekani wakapeleka Mwana wake wapadera.”—Yohane 3:16.
Magazini iyi ya Gongwe la Mulinda yikulongosora chifukwa icho Chiuta wakatumira Yesu pa charu chapasi kuti wazakatifwire, na ivyo tingachita kulongora kuti tikuwonga chawanangwa ichi.
Chawanangwa Chakuluska Vyose
Baibolo likuyowoya za chawanangwa chinyake ntchakuzirwa chomene icho chingawovwira munthu kuzakasanga umoyo wamuyirayira. Kasi pali chawanangwa chinyake chakuzirwa kuluska ichi?
Chifukwa Wuli Chawanangwa cha Chiuta Ntchakuzirwa Chomene?
Kasi ni vinthu wuli ivyo vikupangiska chawanangwa kuŵa chakuzirwa chomene kwa imwe? Para tikughanaghanira vinthu ivi tiwongenge chomene chawanangwa icho Yehova wali kutipa.
Kasi Mukuwonga Chawanangwa Chikuru cha Chiuta?
Kasi chitemwa cha Khristu chikutichichizga kuchitachi?
Kasi Ŵalongozgi ŵa Matchalitchi Ŵakwenera Kutora Panji Kutengwa?
Matchalitchi ghanyake ghakukhumba kuti ŵalongozgi ŵawo ŵaleke kutora panji kutengwa. Kweni kasi Baibolo likuti wuli pa nkhani iyi?
Mungafwatuka ku Wuzga
Ŵanthu ŵa Chiuta ŵakafwatuka ku wuzga. Chachitima ntchakuti ŵanthu mamiliyoni ghanandi ŵachali mu wuzga.
Uyo Wakupeleka Wakukondwa
Awo ŵakupeleka ŵakuŵa na umoyo uwemi. Kupeleka kovwira kuŵa ŵakukolerana na kuŵa paubwezi. Kasi mungachita wuli kuti namwe mukondwenge?
Kasi Baibolo Likuti Wuli?
Baibolo likuti “mu mazuŵa ghaumaliro kuzamuŵa nyengo zinonono na zakusuzga.” Kasi ivyo vikuyowoyeka pa lemba ili vikuchitika nadi?


text:
Kukumbukira Nyifwa ya Yesu pa Chinkhondi, Epulero 3, 2015
PA Chisulo, Malichi 7, 2015, mipingo ya Ŵakaboni ŵa Yehova pa charu chose chapasi yikamba kamupeni ya masabata ghanayi yakuchema ŵanthu kuti ŵazakaŵepo pa zuŵa la kukumbukira nyifwa ya Yesu Khristu. Kweniso kuti ŵazakapulikizge nkhani ya umo nyifwa ya Yesu yingatovwilira. Ŵanthu ŵanandi awo ŵakaŵa mu jele nawo ŵakachemeka kwizira pa foni na makalata. Kasi ŵakazgora wuli? Pa Chinkhondi, Epulero 3, Ŵakaboni ŵa Yehova ŵakakondwa chomene apo ŵakapokelera ŵanthu ŵakukwana 19,862,783 pa nyengo yakuzirwa iyi. Pasono tikuyezgayezga kuti tovwire ŵanthu awo ŵakiza kuzakasopa nase Chiuta waunenesko na kuwona chitemwa chake chikuru kweniso kupulika vitumbiko ivyo Chiuta wazamutipa chifukwa cha nyifwa ya Yesu.—Mika 4:2.


text: 14 Mu chaka chachiŵiri cha Yehowashi+ mwana wa Yehoyahazi themba la Israyeli, Amaziya mwana wa Yehowashi themba la Yuda wakaŵa themba.2 Wakaŵa themba wali na vyaka 25, ndipo wakawusa vyaka 29 mu Yerusalemu. Zina la anyina likaŵa Yehowadini wa ku Yerusalemu.+3 Wakachita vyakwenelera pamaso pa Yehova, kweni nga umo wakachitira Davide+ sekuru wake chara. Wakachita vyose nga umo wiske Yehowashi wakachitira.+4 Kweni malo ghapachanya ghakafumiskikapo chara,+ ŵanthu ŵakalutilira kupeleka sembe na kusunkhizga vyakununkhira mu malo ghapachanya.+5 Wakati wakhozga ufumu wake, wakakoma ŵateŵeti ŵake awo ŵakakoma wiske uyo wakaŵa themba.+6 Kweni ŵana ŵa awo ŵakakoma wiske wakaŵakoma yayi, kuyana na dango la Yehova lakulembeka mu buku la Dango la Mozesi lakuti: “Dada wangakomekanga yayi chifukwa cha ŵana ŵake, ŵana nawo ŵangakomekanga yayi chifukwa cha awiskewo. Waliyose wakomeke chifukwa cha kwananga kwake.”+7 Wakakoma Ŵaedomu+ mu Dambo la Mchere,+ ŵanthu 10,000, wakapoka msumba wa Sela pa nkhondo,+ ndipo zina la msumba uwu likamba kuchemeka Yokiteli m’paka lero.8 Penepapo Amaziya wakatuma mathenga kwa Yehowashi mwana wa Yehoyahazi mwana wa Yehu themba la Israyeli. Wakati: “Zanga, tikumane pa nkhondo.”*+9 Yehowashi themba la Israyeli wakatuma uthenga uwu kwa Amaziya themba la Yuda: “Thondo laminga ku Lebanoni likatuma uthenga kwa khuni la sidara la ku Lebanoni, likati: ‘Peleka mwana wako msungwana kwa mwana wane, waŵe muwoli wake.’ Kweni chikoko cha ku Lebanoni chikajumphapo na kudyakira pasi thondo laminga lira.10 Uli kutimba Edomu,+ ntheura mtima wako wajituntha. Sangwa nawo uchindami wako, kweni khala mu nyumba yako. Kasi ukusokolerachi suzgo kuti uwe, kujipweteka wamwene pamoza na Yuda?”11 Kweni Amaziya wakapulikira chara.+Ntheura Yehowashi themba la Israyeli wakakwera, ndipo iyo na Amaziya themba la Yuda ŵakakumana pa nkhondo, pa Beti-shemeshi,+ uyo ngwa kwa Yuda.+12 Yuda wakathereskeka na Israyeli, ntheura waliyose wakachimbilira ku nyumba yake.*13 Yehowashi themba la Israyeli wakakora Amaziya themba la Yuda mwana wa Yehowashi mwana wa Ahaziya, pa Beti-shemeshi. Ŵakiza ku Yerusalemu, ndipo ŵakagumura linga la Yerusalemu, kwamba pa Chipata cha Efurayimu+ m’paka pa Chipata cha Pakona,+ mikono 400.*14 Wakatora golide lose na siliva, na vinthu vyose ivyo vikasangika mu nyumba ya Yehova na mu vyakusungiramo usambazi wa nyumba ya themba, ŵakakoraso ŵanthu. Penepapo wakawelera ku Samariya.15 Mdauko unyake wose wa Yehowashi, ivyo wakachita, nkhongono zake, na umo wakalwera na Amaziya themba la Yuda, asi vili kulembeka mu buku la mdauko wa mu nyengo za mathemba gha Israyeli?16 Yehowashi wakagona na ŵasekuru ŵake ndipo wakasungika mu Samariya+ pamoza na mathemba gha Israyeli. Mwana wake Yerobowamu*+ wakaŵa themba mu malo ghake.17 Amaziya+ mwana wa Yehowashi themba la Yuda wakakhala vyaka 15 pamanyuma pa nyifwa ya Yehowashi+ mwana wa Yehoyahazi themba la Israyeli.+18 Mdauko unyake wose wa Amaziya, asi uli kulembeka mu buku la mdauko wa mu nyengo za mathemba gha Yuda?19 Pamanyuma ŵanthu ŵakamuchitira chiŵembu+ mu Yerusalemu, ndipo wakachimbilira ku Lakishi. Kweni ŵakatuma ŵanthu kumulondezga ku Lakishi, ŵakamukomera kwenekura.20 Ntheura ŵakiza nayo pa mahachi, wakasungika mu Yerusalemu pamoza na ŵasekuru ŵake mu Msumba wa Davide.+21 Penepapo ŵanthu wose ŵa Yuda ŵakatora Azariya,*+ uyo wakaŵa na vyaka 16,+ ŵakamuŵika kuŵa themba mu malo gha wiske Amaziya.+22 Iyo wakazengaso Elati+ na kumuwezgera kwa Yuda, themba* likati lagona na ŵasekuru ŵake.+23 Mu chaka cha 15 cha Amaziya mwana wa Yehowashi themba la Yuda, Yerobowamu+ mwana wa Yehowashi themba la Israyeli wakaŵa themba mu Samariya, ndipo wakawusa vyaka 41.24 Wakachita viheni pamaso pa Yehova. Wakafumako chara ku zakwananga zose izo Yerobowamu mwana wa Nebati wakanangiska nazo Israyeli.+25 Wakawezgerapo mphaka ya Israyeli kwamba ku Lebo-hamati*+ m’paka ku Nyanja ya Araba,*+ kuyana na mazgu agho Yehova Chiuta wa Israyeli wakayowoya mwa muteŵeti wake Yona+ mwana wa Amitayi, ntchimi ya ku Gati-hefere.+26 Yehova wakawona visuzgo vikuru vya Israyeli.+ Pakaŵavya wakukhalapo kuti wawovwire Israyeli, nanga mbakusoŵa pakukora na ŵakulopwa.27 Kweni Yehova wakalayizga kuti wasisitenge chara zina la Israyeli pasi pa mtambo.+ Ntheura wakaŵaponoska na woko la Yerobowamu mwana wa Yehowashi.+28 Mdauko unyake wose wa Yerobowamu, vyose ivyo wakachita, na nkhongono zake, umo wakalwera kweniso umo wakawezgera Damaseko+ na Hamati+ kwa Yuda mu Israyeli, asi vili kulembeka mu buku la mdauko wa mu nyengo za mathemba gha Israyeli?29 Yerobowamu wakagona na ŵasekuru ŵake, pamoza na mathemba gha Israyeli, ndipo mwana wake Zekariya+ wakaŵa themba mu malo ghake.


text:
VINTHU VYAKUKONDWESKA MU 2015
“Tikuyitemwa Chomene TV ya JW Broadcasting”
PA Okutobala 6, 2014, TV ya pa Intaneti yakuchemeka JW Broadcasting yikamba kuwoneka. TV iyi yikaŵa yakuwonerapo waka, ndipo nkhani izo zikayowoyekanga zikaŵa mu Chingelezi pera. * Kufuma mu Ogasiti 2015, mapulogiramu gha pa TV iyi ghang’anamulika mu viyowoyero vyakujumpha 70 kuti ŵabali na ŵadumbu ŵanandi ŵapulike makora na kukhozgeka mwauzimu. Ŵanthu ŵanandi awo ŵakuwonelera TV iyi pa charu chose chapasi ŵayowoya mazgu ghakuwonga chawanangwa ichi. Kweni kasi ni vinthu wuli ivyo vikachitika kuti TV ya JW Broadcasting yiŵeko?
Pakakhumbikwanga malo ghawemi ghakuti paŵe studiyo. Malo ghawemi ghakasangika ku likuru la Ŵakaboni ŵa Yehova ku Brooklyn, New York, mu nyumba ya 30 Columbia Heights. Mu sabata yimoza pera, malo agha ghakanozgeka, ndipo dipatimenti yakunozga vinthu yikamba kunozga chipinda icho muŵenge studiyo. Kweniso dipatimenti yakunozga mapulani yikadinda umo studiyo yingawonekera kuti yiŵe yakutowa ndiposo yakuchindikika. Ŵabali na ŵadumbu ŵanandi ŵa mu United States ŵakagwira ntchito mwakujipeleka, kulemba pulani ya studiyo kweniso kusanga nthowa iyo ŵangayizengera mwaluŵiro. Vinthu ivyo kanandi vikutora myezi yinandi, vikachitika mu mazuŵa ghachoko waka. Kweniso dipatimenti yakugura vinthu, yikagura mwaluŵiro chomene vinthu vyakupambanapambana.
Nthambo zakupambanapambana zikaŵikika. Kweniso ŵabali awo ŵakagwiranga ntchito iyi ŵakawoneseska kuti makina ghose ghakugwira makora ntchito. Pa nyengo iyi, ŵabali ŵanyake ŵakajamburanga sumu yakujulira mapulogiramu pa TV iyi. Ŵakajambuliranga ku dipatimenti ya vyakujambura ku Patterson. Awo ŵakimba ŵakaŵa ŵabali na ŵadumbu ŵakufuma mu vyaru vyakupambanapambana awo ŵakiza ku malo agha kuzakajambura sumu za Ufumu. Pambere ŵandambe kujambura mapulogiramu, ŵakalemba dankha umo vyose vyenderenge, awo wayowoyenge ŵakayezgelera, kweniso dipatimenti ya vyakujambura ku Brooklyn, Patterson, na Wallkill ndiposo pa charu chose yikaŵa yakunozgeka kujambura mavidiyo. Studiyo yikati yamara kuzengeka, ndipo makina ghose ghakati ghaŵikika mu malo ghake, ŵabali ŵakamba kunozgerathu mapulogiramu gha mu myezi yichoko waka yakwambilira.
Tikati tafumba munthu uyo wakumanya chomene vya ma TV kuti: Kasi ntchito yose iyo yikagwilika, kanandi yikutora nyengo yitali wuli? Iyo wakati kanandi yikutora chaka na hafu. Kweni ŵabali ŵithu ŵakagwira ntchito yose mu myezi yiŵiri pera chifukwa ŵakalimbikiranga chomene.
Paŵa mauwemi ghanandi chomene chifukwa cha TV iyi. Kanandi pulogiramu yiliyose yikuŵikika pa Intaneti pa Mande yakwamba mu mwezi. Ŵanthu ŵakuwonelera pulogiramu iyi nyengo zakujumpha 2 miliyoni mwezi uliwose. Pulogiramu iyi na mavidiyo ghose agho ghakuŵa pa TV iyi, ŵanthu ŵakuwonelera nyengo zakujumpha 10 miliyoni mwezi uliwose.
Mubali munyake ku Kenya wakati: “Mapulogiramu agho ghakuŵa pa JW Broadcasting ghanovwira kuti niŵe pafupi na gulu la Yehova na Wupu Wakulongozga. Nkhumanya kuti nili mu banja ilo likutemwana chomene.”
Kasi ŵanthu ŵa Yehova ŵakujipulika wuli chifukwa cha chawanangwa chiphya ichi? Wonani fundo zinyake izo ŵayowoya.
Ku Indonesia, mwanalume munyake wakati: ‘Uwu ukaŵa usiku wakukondweska chomene pa umoyo wane. Ine na muwoli wane tikati tawonelera pulogiramu ya mwezi wa Meyi 2015 pa JW Broadcasting, tikakondwa chomene mwakuti nkhusoŵa na chakuyowoya wuwo. Ichi ntchimoza mwa vyawanangwa vyapadera chomene ivyo nili kupokera kwa Yehova. Tikuwonga chomene Wupu Wakulongozga ndiposo ŵabali na ŵadumbu wose awo ŵakajipeleka kuti tiŵe na TV iyi.’
Munthu munyake ku Kenya wakati: “Ŵabali na ŵadumbu ŵanandi ŵakaŵa kuti ŵandapulikepo mubali wa mu Wupu Wakulongozga wakuyowoya nkhani. Kweni sono tikupulika waka nkhani zawo yayi kweni tikuŵawona. Sono tikujipulika kuti tili pafupi chomene na Wupu Wakulongozga ndiposo ŵabali ŵithu pa charu chose kujumpha kumanyuma kose.”
Mudumbu munyake ku Britain wakati: “Pakuti mfumu wane wali mu unenesko yayi, ntchakusuzga kuchita kusopa kwa mbumba na ŵana ŵane ŵachoko ŵaŵiri. JW Broadcasting yanovwira chomene. TV iyi yikunovwira kuti nijipulikenge kuti nili pafupi na gulu la Yehova ndipo yikutikhozga chomene pamoza na ŵana ŵane. Ili ni thumbiko nadi lakufuma kwa Yehova.”
Ŵabali ŵanyake ku Czech Republic ŵakati: “Tikuyitemwa chomene JW Broadcasting. Mapemphero ghithu ghakazgoreka apo mapulogiramu gha pa TV iyi ghakang’anamurika mu viyowoyero vinyake. Mwaŵabali imwe mukutikhozga chomene chifukwa cha kuchita vinthu mwachimwemwe, mwalusungu ndiposo mwakukondwa pakusopa Yehova. Kufuma waka apo TV iyi yikambira, tikujipulika kuti tili mu gulu la Yehova ilo ndapadera chomene ndiposo lakukondweska. Tindajipulikepo nthena kumanyuma kose.”
Mubali munyake ku Brazil wakati: “Nasendelera chomene kwa Yehova chifukwa cha kupulikizga nkhani za ŵabali ŵa mu Wupu Wakulongozga mu chiyowoyero chane.”
Mudumbu munyake ku Brazil wakati: “Nateŵetera Yehova vyaka 16, kweni nindakondwepo nga umo nakondwera mwahuno. Chimwemwe icho nili nacho chingayana waka na umo nkhajipulikira apo nkhabatizikanga. Nkhuwonga chomene ŵabali chifukwa cha TV ya JW Broadcasting.”
Tili na Chigomezgo chose kuti Yehova watovwirenge ndipo JW Broadcasting yilutilirenge kukhozga ŵabali ŵithu pa charu chose. Ndipo TV iyi yilutilirenge kulumba na kuchindika zina la Yehova.


text: 35 Mapopa na charu chambura maji vizamusekelera,+Chipalamba chizamukondwa na kuzota nga ni luŵa la safuroni.+2 Chizamuzota nadi,+Chizamukondwa na kusekelera.Chizamupika uchindami wa Lebanoni,+Utozi wa Karimeli+ na Sharoni.+Ŵazamuwona uchindami wa Yehova, utozi wa Chiuta withu.3 Khozgani mawoko ghakulepwetuka,Ndipo khomeskani makongono ghakuteluka.+4 Phalirani awo ŵakwenjerwa mu mtima, kuti:“Muŵe ŵankhongono. Mungawopanga chara.Wonani, Chiuta winu wizenge na nduzga,Chiuta wizenge na kuwezgera.+Wizenge na kumuponoskani.”+5 Pa nyengo iyo, maso gha ŵachibulumutira ghazamujulika,+Makutu gha ŵakumangwa ghazamupulika.+6 Pa nyengo iyo, ŵakupendera ŵazamudukaduka nga ni mbaŵala,+Lulimi lwa ŵambura kuyowoya luzamuchemerezga mwakukondwa.+Pakuti maji ghazamubwibwituka mu mapopaNa tumilonga twa maji mu chipalamba.7 Charu chambura maji chizamuŵa visapa vya maji,+Charu chakomira gwaa chizamuŵa mbwiwi za maji.Mu malo ghakukhalamo ŵakambwe+Muzamuŵa utheka wakubiliŵira, matete, na malukwa.8 Msewu ukuru uzamuŵa mwenemura,+Enya, nthowa yakuchemeka Nthowa Yakupatulika.Wakufipirwa wazamwendamo chara.+Yasungikira uyo wakwenda pa nthowa.Vindere vizamupulukiramo yayi.9 Nkhalamu zizamuŵamo chara,Ndipo vikoko vyakofya vizamwizamo chara.Vizamusangikamo chara.+Kweni ŵakuwombokwa pera ndiwo ŵazamwendamo.+10 Awo ŵawomboleka na Yehova ŵazamuwelera+ na kwiza ku Ziyoni uku ŵakusekelera.+Chimwemwe chamuyirayira chizamuŵa nga ni mphumphu pa mitu yawo.+Ŵazamuzaya na kusekelera,Ndipo chitima na kutampha vizamuchimbira.+


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
Ecuador
Sociedad de Estudiantes de la Biblia - Testigos de Jehová
P.O.Box 09-01-1334
GUAYAQUIL
ECUADOR
+593 4-371-2720
Nyengo ya Ntchito
Mande m’paka Chinkhondi
8:00 a.m. m’paka 12:00 p.m. na 1:00 p.m. m’paka 5:00 p.m.


text:
VITHUZITHUZI
Vithuzithuzi
Farawo Wakakwezga Yosefe
Chita dawunilodi chithuzi cha Yosefe. Lemba vinthu vitatu ivyo palije, joyina tumadontho, na kusheda.
Vinyake
Loto la Wakuphika
Kopera nkhani iyi na kupulinta, ndipo wona vinthu ivyo vikupambana pa vithuzithuzi viŵiri ivi.
Miliri Yitatu Yakwambilira ku Ŵaeguputo
Kasi pali mphambano wuli pakati pa miliri yitatu yakwamba na yinyake 7?
Yosefe Ŵakamuguliska Kuŵa Muzga
Kopera nkhani iyi na kupulinta ndipo penja vinthu viŵiri ivyo vikukolerana yayi na nkhani iyi.


text:
JW LIBRARY
Kupenja Lizgu mu Baibolo Panji mu Buku pa Tabuleti ya Android
Pa JW Library pali nthowa iyo yingamovwirani kusanga lizgu ilo mukukhumba mu Baibolo panji mu buku.
Chitani ivi kuti mupenje mazgu:
Kupenja mu Baibolo
Mu Baibolo ilo mukuŵerenga, mungapenja lizgu ilo mwakhumba.
Para mwajura Baibolo, dofyani pakupenjera, na kutayipa mazgu agho mukukhumba. Para imwe mukutayipa, pizenge masachizgo. Dofyani pa lizgu ilo mukukhumba panji pa kibodi.
Pa Top Verses pakulongora mavesi agho ghajulikapo kale, agho ghakuyana na ivyo mukupenja. Pa All Verses pakulongora mavesi ghose gha mu Baibolo mu ndondomeko. Pa Articles pakulongora nkhani zakuyanako pa chigaŵa cha: mazgu ghakwamba na vyakuwumaliro kwa Baibolo.
Para mwatayipa mazgu ghanandi, chongani pa kabokosi ka Match Exact Phrase kuti muwone mazgu ghekha agho mukupenja.
Kupenja mu Buku
Mungapenjaso mazgu agho mwakhumba mu buku ilo mukuŵerenga.
Para mwajura buku, dofyani pakupenjera, na kutayipa mazgu agho mwakhumba. Para imwe mukutayipa, pizenge masachizgo. Dofyani pa lizgu ilo mukukhumba, panji pa kibodi.
Para mwatayipa mazgu ghanandi, chongani pa kabokosi ka Match Exact Phrase kuti muwone mazgu ghekha agho mukupenja.
Kupenja mu Nkhani
Mungapenjaso nkhani mu Insight on the Scriptures para mulikuchita dawunilodi. Mungapenjaso mazgu agho mukukhumba para mukuŵerenga Baibolo panji buku lililose pa JW Library.
Dofyani pakupenjera na kwamba kutayipa mazgu agho mukukhumba. Pakutayipa, muwonenge masachizgo gha mu Insight on the Scriptures. Dofyani mutu uwo mukukhumba kuti muwone nkhani yose.
Ivi vikamba mu October 2014 pa JW Library 1.3.4, pa tabuleti ya Android 2.3 panji kukwelera muchanya. Para vinthu ivi mukuviwona yayi, wonani pa “Umo Mungachitira na JW Library pa Tabuleti ya Android,” pa mutu wakuti: Kupanga Update JW Library.


text:
NKHANI YA PA CHIKOPI | MUNGAŴA PAUBWEZI NA CHIUTA
Kasi Mukuchita Ivyo Chiuta Wakukhumba?
“Chilichose icho ukukhumba, uniphalirenge waka nikuchitirenge.” Mazgu agha mungaphalira munthu wachilendo yayi, kweni mubwezi winu. Ŵanthu awo ŵali paubwezi ŵakuchitirana chilichose icho ŵangapemphana.
Baibolo likulongora kuti Yehova wakuchitira vinthu viwemi awo ŵakumusopa. Davide wakaŵa paubwezi na Chiuta ndipo wakati milimo ya Yehova njakuzizwiska, kweniso ivyo wakutighanaghanira vingapendeka yayi. (Masalmo 40:5) Nanga mbanthu awo ŵakuleka kumumanya, Yehova wakuŵachitira viwemi. Baibolo likuti: ‘Wakuzuzga mitima yawo na vyakurya ndiposo kukondwa.’—Milimo 14:17.
Awo tikuŵatemwa na kuŵachindika tikuŵachitira vinthu viwemi
Pakuti Yehova wakuchitira vinthu viwemi ŵanthu, ipo awo ŵakukhumba kuŵa nayo paubwezi, ŵakwenera kuchita vinthu ivyo ‘vingakondweska mtima wake.’ (Zintharika 27:11) Kasi tingachita wuli kuti timukondweske Chiuta? Baibolo likuti: “Mungaluwanga chara kuchita uwemi na kugaŵana vinthu na ŵanji, chifukwa na sembe zantheura Chiuta wakukondweskeka nkhanira.” (Ŵahebere 13:16) Kasi ichi chikung’anamura kuti para tachitira viwemi ŵanyithu mbwenu kwamara?
Baibolo likuti: “Kwambura chipulikano ntchambura machitiko kumukondweska” Chiuta. (Ŵahebere 11:6) Pakuti ‘Abrahamu wakaŵa na chipulikano mwa Yehova, wakachemeka mubwezi wa Yehova.’ (Yakobe 2:23) Yesu Khristu wakati usange tikukhumba kuti Chiuta watitumbike, tikwenera kuŵa na “chipulikano.” (Yohane 14:1) Kasi tingachita wuli kuti tiŵe na chipulikano mwa Chiuta? Chakwamba, tikwenera kusambira Baibolo nyengo zose. Para tichitenge nthena, ‘timanyenge makora khumbo lake, na kumukondweska fikepo.’ Lutilirani kumanya vinandi vya Yehova na kuchita ivyo wakukhumba, ndipo chipulikano chinu chikhorenge kweniso muŵenge nayo paubwezi.—Ŵakolose 1:9, 10.


text:
UMOYO WACHIKHRISTU
Chemani Wose mu Chigaŵa Chinu Kuti Tizakakumbukire Nyifwa ya Yesu
Kwamba pa Febuluwale 27, tizakachemereko waliyose mu chigaŵa chithu kuti tizakakumbukire nyifwa ya Yesu Khristu. Kweniso tikwenera kuzakamanya makora ŵanthu ŵakunweka kuti tizakaŵawovwire.
IVYO MUNGACHITA
YOWOYANI KUTI:
“Tikukhumba kumupani kapepara aka kakumuchemerani ku ungano wakuzirwa chomene. Ungano uwu uzamuchitika pa Malichi 23. Pa zuŵa ili, ŵanthu mamiliyoni ghanandi ŵazamukumbukira nyifwa ya Yesu Khristu na kutegherezga nkhani yakufuma mu Baibolo, yakulongosora umo nyifwa yake yikutovwilira. Pa kapepara aka talembapo malo na nyengo iyo ungano uwu uzamuchitikira kuno kwithu. Tizamumupokelerani na mawoko ghose usange mungiza.”
Usange munthu wakukhumba kumanya vinandi . . .
MUPANI GONGWE LA MULINDA
Panganani nayo ivyo muzamusambira para mwizaso.
MUWONESKANI VIDIYO YA CHIKUMBUSKO
Panganani nayo ivyo muzamusambira para mwizaso.
Ivyo mungakachita para mwawelerako
MULONGORANI VIDIYO YA MUTU WAKUTI CHIFUKWA WULI MUKWENERA KUSAMBIRA BAIBOLO?
Kufuma apo, mupani buku ilo tikusambizgira ŵanthu Baibolo.
MUGAŴIRANI BUKU LAKUTI KASI BAIBOLO LIKUSAMBIZGACHI CHOMENECHOMENE?
Dumbiskanani vyakukhwaskana na chikumbusko pa peji 206 m’paka 208. Paumaliro mupani buku.
MUGAŴIRANI KABUKU KAKUTI TEGHEREZGANI KWA CIUTA
Dumbiskanani kuzirwa kwa nyifwa ya Yesu Khristu pa peji 18 na 19. Paumaliro, mupani kabuku


text:
KUCEZGA NA MUNTHU
Kasi Ŵakaboni ŵa Yehova Ŵakumugomezga Yesu?
Musi umu, muwonenge umo Ŵakaboni ŵa Yehova ŵakuzgolera mafumbo agho ŵanthu ŵakuŵafumba. Titore kuti Yohane, ni Kaboni wa Yehova, wiza ku nyumba kwa Mateyu.
NCHAKUZIRWA COMENE KUŴA NA CIPULIKANO MWA YESU
Yohane: Nakondwa kuti namusangani.
Mateyu: Yewo.
Yohane: Namuyegherani magazini ghaphya gha Gongwe la Mulinda na Galamukani! Nkhumanya kuti mukondwenge na nkhani izo zili mu magazini agha.
Mateyu: Nawonga. Nakuti mwacita makora comene kwiza cifukwa namupenjaninge nakale. Pali nkhani yinyake iyo nkhukhumba kumufumbani.
Yohane: Fumbani.
Mateyu: Zuŵa linyake nkhacezganga na munyane ku nchito. Nkhamuphalira za tumabuku twinu uto mukanipa kuti nthuwemi comene. Kweni wakaniphalira kuti ningaŵazgangaso yayi cifukwa imwe Ŵakaboni ŵa Yehova mukumugomezga yayi Yesu. Kasi mbunenesko? Nkhamuphalira kuti nizamumufumbani para mwizaso.
Yohane: Nawonga kuti mwafumba. Nakuti mwacita makora comene kuti mwafumba ine. Para mukukhumba kumanya ivyo munthu wakugomezga nchiwemi kufumba mweneco.
Mateyu: Ndimo nane nkhuwonera.
Yohane: Unenesko ngwakuti Ŵakaboni ŵa Yehova ŵakumugomezga Yesu. Nakuti tikugomezga kuti munthu uyo walije cipulikano mwa Yesu wangazakapona yayi.
Mateyu: Nane nkhumanya nthe, kweni namufumbani cifukwa ca ivyo munyane wakaniphalira. Nkhumanya kuti imwe na ine tindadumbiskanepo nkhani iyi.
Yohane: Wuli tiŵazgepo mavesi ghanyake mu Baibolo agho ghakulongosora kuzirwa kwa kuŵa na cipulikano mwa Yesu? Ŵakaboni ŵa Yehova ŵakutemwa kuŵazga mavesi agha para ŵakupharazga.
Mateyu: Oho.
Yohane: Tambenge na ivyo Yesu mweneco wakayowoya pa Yohane 14:6. Yesu wakayowoya mazgu agha kwa yumoza wa ŵapositole ŵake. Vesi ili likuti: “Yesu wakati kwa iyo: ‘Ine ndine nthowa na unenesko na umoyo. Palije uyo wakwiza ku Ŵadada kweni kwizira mwa ine.’” Kuyana na vesi ili, kasi munthu wakwenera kwendera mwa njani kuti wize kwa Ciuta?
Mateyu: Mwa Yesu.
Yohane: Mwaneneska. Ndivyo Ŵakaboni ŵa Yehova ŵakugomezga. Pa ivyo imwe mukumanya, kasi munthu wakwenera kulomba mu zina la njani kuti Ciuta wamupulike?
Mateyu: Mu zina la Yesu.
Yohane: Nane nkhukolerana namwe. Lekani ine nyengo zose nkhulomba mu zina la Yesu. Ndimo Ŵakaboni ŵa Yehova wose ŵakucitira.
Mateyu: Mbwe munyane wakanipusikanga.
Yohane: Tiyeni tiŵazge Yohane 3:16. Vesi ili ndakuzirwa comene mwakuti ŵanji ŵakuti ndilo pagona makani ghose ghawemi. Kung’anamura kuti usange ŵangati mutore mavesi ghose gha mu Baibolo agho ghali mu buku la Mateyu m’paka Yohane na kughapanga vesi limoza, lingaŵa lenelili. Kasi mungaŵazga vesi ili?
Mateyu: Oho. Likuti: “Pakuti Ciuta wakacitemwa comene caru, mwakuti wakapeleka Mwana wake wapadera yekha, ntheura kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.”
Yohane: Mwaŵazga makora. Nkhugomezga kuti vesi ili mukulimanya kale.
Mateyu: Enya, nalipulikapo kanandi waka, ndipo ku chalichi kwithu ŵaliska ŵakutemwa comene kulizunura.
Yohane: Ni vesi lakumanyikwa nadi. Wonaniposo pa vesi ili, na kuwona ico Yesu wakayowoya. Wakati Ciuta wakutemwa ŵanthu, lekani wapeleka mwaŵi wakuti ŵazakasange umoyo wamuyirayira. Kweni kasi wakati ŵanthu ŵakwenera kucitaci?
Mateyu: Kuŵa na cipulikano.
Yohane: Mwaneneska. Comenecomene mwa Yesu Khristu. Nakuti fundo iyi yakuti cipulikano mwa Yesu cikujura nthowa ya ku umoyo wamuyirayira, yikusangika pa peji 2 la magazini iyo namuyegherani. Pakuyowoya cilato ca Gongwe la Mulinda ili, kuti “likuciska ŵanthu kuti ŵaŵe na cipulikano mwa Yesu Khristu, uyo wakafwa mwakuti tisange umoyo wamuyirayira, ndiposo uyo pasono wakuwusa kucanya nga ni Themba la Ufumu wa Ciuta.”
Mateyu: Enya nadi na. Mu kabuku kinu mwenemumu muli ukaboni wakuti Ŵakaboni ŵa Yehova ŵakumugomezga Yesu.
Yohane: Enya.
Mateyu: Sono cifukwa wuli pera ŵanthu ŵakuti mukumugomezga yayi Yesu?
Yohane: Pali vifukwa vinandi. Ŵanyake ŵakuyowoya nthena cifukwa ŵakapulika waka kuŵanyawo. Panji ndivyo ŵaliska ŵawo ŵali kuŵasambizga.
Mateyu: Panji nchifukwa cakuti mukuti ndimwe Ŵakaboni ŵa Yehova, m’malo mwakuŵa Ŵakaboni ŵa Yesu.
Yohane: Naco cingaŵa cifukwa cinyake.
Mateyu: Cifukwa wuli mukuyowoya comene vya Yehova?
“NAŴAMANYISKA ZINA LINU”
Yohane: Cifukwa cimoza ico tikuzunulira comene zina la Ciuta lakuti Yehova nchakuti tikulondezga Yesu. Wonani ivyo Yesu wakayowoya apo wakalombanga ku Ŵawiske. Vili pa Yohane 17:26. Kasi mungaŵazga vesi ili?
Mateyu: Palije suzgo. “Naŵamanyiska zina linu ndipo nilimanyiskenge, mwakuti citemwa ico mwanitemwa naco ciŵenge mwa iwo ndipo ine mu umoza na iwo.”
Yohane: Nawonga kuti mwaŵazga makora. Wonani kuti Yesu wakati wakamanyiska ŵasambiri ŵake zina la Ciuta. Kasi mukughanaghana kuti cifukwa wuli Yesu wakacita nthe?
Mateyu: Eee. Kwali.
Kuŵa na cipulikano mwa Yesu nkhwakukhumbikwa kuti tizakapone
Yohane: Panji tiŵazgeso vesi linyake kuti tipulikiske nkhani iyi. Tiŵazge Milimo 2:21. Vesi ili likuti: “Waliyose uyo wakucema pa zina la Yehova wazamuponoskeka.” Namwe munganizomerezga kuti usange kucema pa zina la Yehova nkhwakukhumbikwa kuti munthu wazakapone, mbwenu Yesu wakamanyanga fundo iyi.
Mateyu: Enya yayi.
Yohane: Lekani Yesu wakamanyiskanga ŵasambiri ŵake zina la Ciuta mwakuti ŵalimanye na kuligwiliskira nchito. Wakakhumbanga kuti ŵazakapone. Lekani nase tikuyowoya comene vya Yehova. Tikuwona kuti nchakukhumbikwa kumanyiska ŵanthu zina la Ciuta na kuŵawovwira kuti ŵacemenge pa zina ili.
Mateyu: Kweni nanga ŵanthu ŵangaleka kulimanya zina la Ciuta na kulizunura mwakudunjika, ŵakumumanya uyo ŵakuyowoya para ŵakuti Ciuta.
Yohane: Nyengo zinyake vingaŵa nadi nthena. Kweni cifukwa cakuti Ciuta wali kutiphalira zina lake, nchipusu kuŵa nayo paubwezi.
Mateyu: Mukung’anamuraci?
Yohane: Panji niyowoye nthe kuti mupulikiske: Cikaŵa cakukhumbikwa yayi kuti timanye zina la Mozesi. Wate wamanyikwenge waka kuti munthu uyo wakagaŵa Nyanja Yiswesi panji uyo wakapokera Malango Khumi. Nowa nayo, watenge wamanyikwenge waka kuti munthu uyo wakazenga cingalaŵa na kuponoska mbumba yake ndiposo vinyama. Yesu nayo mphanyi wakumanyikwa waka kuti munthu uyo wakafuma kucanya kuti wazakatifwire, asi nthe?
Mateyu: Nkhuwona nthe.
Yohane: Kweni Ciuta wakawoneseska kuti timanye mazina gha ŵanthu aŵa. Tilekenge kumanya mazina ghawo tate tiwonenge nga nchidokoni waka, kweni pakuti tikughamanya, nkhani zawo zikuŵa zanadi. Nangauli Mozesi, Nowa, na Yesu tindaŵawonepo, kweni pakuti tikumanya mazina ghawo, tikugomezga kuti ŵanthu aŵa ŵakaŵako nadi.
Mateyu: Nindaghanaghanirepo fundo iyi, kweni njakupulikikwa.
Yohane: Ici nchifukwa cinyake ico Ŵakaboni ŵa Yehova ŵakugwiliskira nchito zina la Ciuta. Tikukhumba kovwira ŵanthu kuti ŵagomezge kuti Yehova Ciuta waliko na kuŵa nayo paubwezi. Ndipouli, tikuzirwiskaso comene mulimo uwo Yesu wakucita kuti tizakapone. Panji tiŵazgeso lemba linyake kuti tipulikiske fundo iyi.
Mateyu: Oho.
Yohane: Pakwamba tanguŵazga Yohane 14:6. Kumbukani kuti Yesu wakati iyo ni “nthowa na unenesko na umoyo.” Sono tiyeni tiŵazge Yohane 14:1. Kasi mungaŵazga ivyo Yesu wakayowoya kuumaliro wa vesi ili?
Mateyu: Oho. Likuti: “Muŵe na cipulikano mwa Ciuta, muŵeso na cipulikano mwa ine.”
Yohane: Nawonga. Kasi mukughanaghana kuti munthu wakucita kusankhapo uyo wakhumba kumugomezga pakati pa Yesu na Yehova?
Mateyu: Yayi. Yesu wakati tikwenera kugomezga wose.
Yohane: Mwaneneska. Namwe munganizomerezga kuti nkhwakukwana yayi kuyowoya waka kuti tili na cipulikano mwa Ciuta na Yesu. Ivyo tikucita vikwenera kulongora kuti tili na cipulikano mwa Ciuta na Yesu.
Mateyu: Ni mwenemumo nadi.
Yohane: Kweni kasi munthu wangalongora wuli kuti wali na cipulikano mwa Ciuta na Yesu? Wuli tizakadumbiskane fumbo ili ulendo unyake? *
Mateyu: Palije suzgo.
Kasi muli na fumbo pa ivyo Baibolo likusambizga? Kasi mukukhumba kumanya vinthu vinyake ivyo Ŵakaboni ŵa Yehova ŵakusambizga panji ivyo ŵakugomezga? Usange ni nthena, fumbani yumoza wa Ŵakaboni ŵa Yehova para mwakumana nayo. Wazamukondwa comene kumuzgorani.
^ ndime 60 Kuti mumanye vinandi, wonani cipaturo 12 ca buku lakuti Kasi Baibolo Likusambizgaci Comenecomene? lakupharazgika na Ŵakaboni wa Yehova.
Manyani Vinandi
Nkharo Yakukondweska Chiuta
Vingachitika kuti munthu waŵe paubwezi na Yehova. Nakuti imwe nthena mungaŵa mubwezi wake.


text:
17 Davide wakati wakhazikika mu nyumba yake, wakati kwa Natani+ ntchimi: “Wona, ine nkhukhala mu nyumba ya makuni gha sidara+ apo likasa la phangano la Yehova lili mu salu za mahema.”+2 Natani wakati kwa Davide: “Chitani chilichose icho chili mu mtima winu, pakuti Chiuta waunenesko wali namwe.”3 Usiku wenewura, mazgu gha Chiuta ghakiza kwa Natani kuti:4 “Luta, ukamuphalire muteŵeti wane Davide kuti: ‘Yehova wakuti: “Ndiwe yayi unizengerenge nyumba yakuti nikhalemo.+5 Pakuti kufuma mu zuŵa ilo nkhafumiskira Israyeli m’paka muhanya uno nindakhalepo mu nyumba, kweni nkhwendendeka waka kufuma mu hema kuya mu hema kweniso kufuma mu chihema chimoza kuya mu chinyake.*+6 Mu nyengo yose iyo nendera na Israyeli, kasi nili kuyowoyapo nanga ni lizgu limoza kwa mweruzgi waliyose wa Israyeli uyo nkhamwimika kuliska ŵanthu ŵane, kuti: ‘Chifukwa wuli mundanizengere nyumba ya makuni gha sidara?’”’7 “Ukayowoye ichi kwa muteŵeti wane Davide: ‘Yehova wa mawumba wakuti: “Nkhakutora ku malo ghakuliskako viŵeto, uko ukalondezganga miskambo, kuti uŵe mulongozgi wa ŵanthu ŵane Israyeli.+8 Niŵenge nawe kulikose uko ukuya,+ ndipo nimalenge* ŵalwani ŵako wose panthazi pako.+ Nikupangirenge zina, nga ni zina la ŵanthu ŵakumanyikwa ŵa charu.+9 Ŵanthu ŵane Israyeli niŵamikirenge malo na kuŵakhazika, ŵakhalenge mwenemumo kwambura kutimbanizgikaso. Ŵanthu ŵaheni ŵaŵayuzgengeso* chara nga umo ŵakachitira kumanyuma,+10 kufuma mu zuŵa ilo nkhimikira ŵeruzgi pa ŵanthu ŵane Israyeli.+ Nithereskenge ŵalwani ŵako wose.+ Kweniso nkhukuphalira kuti: ‘Yehova wakuzengerenge nyumba.’11 “‘“Para mazuŵa ghako ghamara, ndipo wagona na ŵasekuru ŵako, nizamuwuska mphapu* yako pamanyuma pako, yumoza wa ŵana ŵako,+ ndipo nizamukhozga uthemba wake.+12 Ndiyo wazamunizengera nyumba,+ ndipo nizamukhozga chitengo chake muyirayira.+13 Nizamuŵa wiske, iyo wazamuŵa mwana wane.+ Nizamuwuskapo yayi lusungu* lwane pa iyo+ nga umo nkhawuskirapo pa uyo wakaŵapo pambere iwe undaŵepo.+14 Nizamumwimika mu nyumba yane na mu uthemba wane muyirayira,+ ndipo chitengo chake chizamukhalilira muyirayira.”’”+15 Natani wakamuphalira Davide mazgu ghose agha na mboniwoni yose iyi.16 Penepapo Themba Davide likanjira na kukhala pasi pamaso pa Yehova, likati: “Kasi ndine njani ine, A Yehova Chiuta? Kasi nyumba yane nkhavichi apo mwanifiska m’paka apa?+17 Ni apa pera yayi, A Chiuta, kweni mwayowoyaso vya nyumba ya muteŵeti winu m’paka vyakunthazi nkhanira,+ ndipo mwanitora nga ni munthu uyo wakwenera kukwezgeka,* A Yehova Chiuta.18 Kasi ine Davide, muteŵeti winu, ningayowoyaso vichi pa ntchindi izo mwanipa, apo muteŵeti winu mukumumanya makora?+19 A Yehova, mwachita vinthu vyose vikuru ivi na kuvumbura ukuru winu chifukwa cha muteŵeti winu kweniso kuyana na mtima winu.*+20 Mwe Yehova, kulije munyake wakuyana namwe,+ ndipo kulije Chiuta padera pa imwe.+ Vyose ivyo tapulika na makutu ghithu vikukhozgera ichi.21 Kasi ni mtundu ngu unyake pa charu chapasi uwo ukuyana na ŵanthu ŵinu Israyeli?+ Chiuta waunenesko wakaluta na kuwuwombora kuŵa ŵanthu ŵake.+ Mukajipangira zina kwizira mu milimo yinu yikuru na yakofya,+ mukachimbizga mitundu panthazi pa ŵanthu ŵinu+ awo mukaŵawombora ku Eguputo.22 Mukazgora ŵanthu ŵinu Israyeli kuŵa ŵinu na ŵinu nyengo zose.+ Ndipo imwe, A Yehova, mukazgoka Chiuta wawo.+23 Sono, A Yehova, layizgo ilo mwachita na muteŵeti winu na nyumba yake liŵe lakugomezgeka nyengo zose, ndipo muchite nga umo mwalayizgira.+24 Zina linu likhalilire* na kukwezgeka+ muyirayira, mwakuti ŵanthu ŵatenge: ‘Yehova wa mawumba, Chiuta wa Israyeli, ni Chiuta kwa Israyeli,’ ndipo nyumba ya Davide muteŵeti winu yikhozgeke pamaso pinu.+25 Pakuti imwe, Chiuta wane, mwavumbulira muteŵeti winu khumbo linu la kumuzengera nyumba. Lekani muteŵeti winu wali na chigomezgo kulomba lurombo ulu kwa imwe.26 Sono, A Yehova, ndimwe Chiuta waunenesko, ndipo mwalayizga vinthu viwemi ivi kwa muteŵeti winu.27 Ntheura mphanyi chamukondweskani kutumbika nyumba ya muteŵeti winu, ndipo mphanyi yakhalilira muyirayira pamaso pinu. Pakuti imwe, A Yehova, mwayitumbika, ndipo yitumbikikenge muyirayira.”
Mazgu Ghamusi
^ Pangayowoyekaso kuti, “kufuma ku malo gha chihema kuya ku ghanyake kweniso kufuma ku malo ghamoza ghakukhalako kuya ku ghanyake.”


text:
GONGWE LA MULINDA (LAKUSAMBIRA PA MPINGO) NOVEMBER 2016
Gongwe ili muli nkhani zakusambira kwambira pa Disembala 26, 2016 m’paka Janyuwale 29, 2017.
Mazgu Ghakukhozga
Kasi Yesu wakayowoyanga mazgu wuli ghakulongora kuti wakachindikanga chomene ŵanthu?
“Lutilirani Kukhwimiskana Zuŵa Lililose”
Chifukwa wuli ntchakuzirwa kukhozgana? Kasi tikusambirako vichi kwa Yehova, Yesu, na Paulosi umo ŵakakhozgeranga ŵanthu? Kasi mungamukhozga wuli munthu?
Baibolo Likutovwira Kuteŵetera Yehova Mwakukolerana
Yehova wakuchita vinthu mwandondomeko kuluska waliyose. Lekani ŵateŵeti ŵake nawo ŵakwenera kuchita vinthu mwandondomeko
Kasi Mukuwona Kuti Buku la Yehova Ndakuzirwa?
Ŵanthu ŵa Chiuta ŵakutumbikika para ŵakuyezgayezga kuchita ivyo Mazgu ghake ghakuyowoya na kukhozgera gulu lake.
“Mulimo Ngukuru”
Tili na mwawi wakovwirapo.
Wakamuchemani Kufuma mu Chisi
Kasi ŵanthu ŵa Chiuta ŵakafumamo wuli mu wuzga wa Babuloni m’ma 100 C.E.? Kasi vikenda wuli kuti ŵambe kupokera ungweru wauzimu? Ndipo pakaŵa pauli?
Ŵakafwatuka ku Chisopa Chautesi
Kasi mphauli apo ŵanthu ŵa Chiuta ŵakalekerathu kukolerana na Babuloni?
“Wukani! Imwe Ŵapharazgi ŵa Ufumu ŵa ku Britain”
Chiŵelengero cha Ŵapharazgi ŵa Ufumu chikakwera chomene yayi ku Britain kwa vyaka 10. Kasi ntchivichi chikasintha vithu?


text:
KUCHEZGA NA | YAN-DER HSUUW
Nkhwantha Yakuwona Umo Munthu Wakupangikira Munthumbo Yikulongosora Chipulikano Chake
PULOFESA Yan-Der Hsuuw ndiyo wakudangilira pa kafukufuku wa umo munthu wakupangikira munthumbo. Iyo wakugwira ntchito pa yunivesite yinyake ku Taiwan (Taiwan’s National Pingtung University of Science and Technology). Pakwamba wakagomezganga kuti vinthu vikachita kusintha. Kweni wali kusintha chifukwa cha ivyo wakasanga pakuchita kafukufuku. Iyo wakalongosolera mulembi wa Wukani! vifukwa ivyo wakasinthira.
Tiphaliraniko mbiri ya umoyo winu.
Nkhababika mu chaka cha 1966 ndipo nkhakulira ku Taiwan. Ŵapapi ŵane ŵakagomezganga visambizgo vya chisopa cha Chitawo na Chibuda. Nangauli tikasopanga ŵasekuru ŵithu na kulomba ku vikozgo, kweni tikaghanaghanangako yayi kuti Chiuta ndiyo wakalenga vinthu vyose.
Chifukwa wuli mukasambira sayansi ya vya umoyo?
Apo nkhaŵa mwana, nkhatemwanga chomene kuŵeta ntcheŵe na ŵapusi (chona). Nkhakhumbanga kusambira umo ningachizgira vinyama na ŵanthu ku matenda. Nkhasambira udokotala wa viŵeto kwa kanyengo, ndipo pamanyuma nkhasambira umo mwana wakupangikira munthumbo. Nkhagomezganga kuti ichi chinovwirenge kuti nimanye makora umo umoyo ukambira.
Pa nyengo iyo mukagomezganga kuti vinthu vikachita kusintha. Chifukwa wuli mukagomezganga nthena?
Ŵasambizgi ŵithu ku yunivesite ndiwo ŵakatisambizganga fundo yakuti vinthu vikachita kusintha, ndipo ŵakatenge pali ukaboni wakuti fundo iyi njaunenesko. Ntheura nane nkhagomezga.
Chifukwa wuli mukamba kusambira Baibolo?
Pakaŵa vifukwa viŵiri. Chakwamba, nkhamba kughanaghana kuti pa ŵachiuta wose awo ŵanthu ŵakusopa, pakwenera kuŵa yumoza uyo wakuluska ŵanyake. Kweni kasi wangaŵa chiuta nju? Chachiŵiri, nkhamanya kuti Baibolo ni buku ilo ŵanthu ŵanandi ŵakulichindika. Ntheura nkhamba kusambira Baibolo.
Mu 1992, apo nkhamba kusambira pa Belgium’s Catholic University of Leuven, nkhaluta ku tchalitchi cha Katolika. Nkhapempha bambo munyake kuti wanovwire kupulikiska Baibolo, kweni wakakana.
So vikenda wuli kuti musange mazgoro pa mafumbo agho mukaŵa nagho?
Pakati pajumpha vyaka viŵiri, apo nkhaŵa nichali kusambira vya kafukufuku ku Belgium, nkhasangana na mwanakazi wa Chipolishi. Zina lake wakaŵa Ruth ndipo wakaŵa yumoza wa Ŵakaboni ŵa Yehova. Mwanakazi uyu wakasambira Chitchayinizi kuti wawovwirenge ŵana ŵa pa yunivesite awo ŵakakhumbanga kumanya vinandi vya Chiuta. Nkhalombapo kale Chiuta kuti wanipe wovwiri wanthena uwu, ntheura nkhakondwa nati nasangana nayo.
Ruth wakanovwira kuwona kuti ivyo Baibolo likuyowoya vikukolerana na sayansi, nangauli ilo ni buku lasayansi yayi. Chiyelezgero, mulembi wa Baibolo Davide wakalomba kwa Chiuta kuti: “Maso ghinu ghakaniwona nkhati namba waka kupangika mu nthumbo, viŵaro vyane vyose vikalembeka mu buku linu kuyana na mazuŵa agho vikapangikira, pambere chilichose cha ivyo chindaŵeko.” (Salimo 139:16) Apa Davide wakayowoyanga mwa ntharika waka, kweni wakaneneskanga! Pambere viŵaro vya thupi vindapangike, ulongozgi wa umo chilichose chizamuŵira ukuŵapo kale. Baibolo likuyowoya unenesko, ntheura nkhakhorwa kuti ni Mazgu gha Chiuta nadi. Kweniso nkhamanya kuti kuli Chiuta waunenesko yumoza pera, Yehova. 1
Kasi mukakhorwa na vichi kuti Chiuta ndiyo wali kulenga vyamoyo?
Para ŵasayansi ŵakuchita kafukufuku, chilato chawo ntchakuti ŵasange uwo mbunenesko. Chilato ntchakuti ŵakhozgere waka ivyo ŵanthu ŵanyake ŵakuyowoya yayi. Nkhati nasambira umo mwana wakupangikira nkhasintha maghanoghano, nkhung’anamura kuti nkhamba kugomezga kuti vinthu vikachita kulengeka. Chiyelezgero, mainjiniya ghakudankha kudinda pulani mwakuti pa nyengo yakupangira chinthu, chisulo chilichose chijoyinanenge na chinyake icho ntchakwenelera kweniso mu ndondomeko yake. Ivi vikuyanako na ivyo vikuchitika para mwana wakupangika munthumbo, kweni ntchakusuzga kuvipulikiska.
Asi kuti mwana wapangike vikwamba na selo limoza ilo lakhoma?
Enya. Selo limoza likugaŵikana, ndipo likugaŵikana kanandi waka. Kwa kanyengo, maselo agha ghakwandana mu maora 12 m’paka 24 ghalighose. Kukwambilira kwa ntchito iyi, maselo ghapadera 2 ghakupangika. Maselo ghapadera agha ghangapangaso mitundu yinyake ya maselo ghakukwana 200 panji kujumphirapo. Maselo agha ngakovwira pakupanga maselo ghose ghakukhumbikwira pa mwana, nga ni maselo gha ndopa, viwangwa, misipa, na ghanyake ghanandi.
Nkhati nasambira umo munthu wakupangikira munthumbo, nkhafika pa fundo yakuti vyamoyo vikachita kulengeka
Maselo ghakupangika mu ndondomeko yake kweniso pa malo ghakwenelera. Chakwamba, ghakuwunjikana na kuŵa viŵaro vya thupi. Kasi walipo munthu waluso uyo wangalemba ulongozgi pa vinthu vyanthena ivi? Kweni ulongozgi wakupangira munthu uli kulembeka makora chomene mu DNA. Para nawona vyose ivi, nkhukhorwa kuti umoyo uli kufuma kwa Chiuta.
Chifukwa wuli mukasankha kuŵa Kaboni wa Yehova?
Chifukwa cha chitemwa. Yesu Khristu wakati: “Usange mukutemwana, wose ŵamanyenge kuti ndimwe ŵasambiri ŵane.” (Yohane 13:35) Chitemwa ichi ntchambura upusikizgi. Chikulaŵiska wunthu, charu, panji mtundu wa munthu yayi. Chitemwa ichi nkhachiwona na kuchisanga nkhati namba kuwungana na Ŵakaboni.
^ 2. Chifukwa cha ivyo wali kusambira mu Baibolo, Pulofesa Yan-Der Hsuuw wakugwirako yayi ntchito ya kupanga maselo pakutora maselo gha mwana uyo wamba waka kupangika munthumbo.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kayowoyero kawemi na nkharo yituŵa (1-5)
-
Kwenda nga mbana ŵa ungweru (6-14)
-
Kuzuzgika na mzimu (15-20)
-
Ulongozgi ku ŵafumu na ŵawoli (21-33)
5 Pakuti ndimwe ŵana ŵakutemweka, yezgani Chiuta.+
2 Lutilirani kwenda mu chitemwa,+ nga umo Khristu nayo wakamutemwerani+ ndipo wakapeleka umoyo wake m’malo mwa ise kuŵa sembe ya sungu liwemi kwa Chiuta.+
3 Uzaghali na ukazuzi wa mtundu uliwose panji uryezi vileke nanga nkhuzunulika pakati pinu,+ pakuti ndimwe ŵanthu ŵatuŵa.+
4 Mungazomerezganga yayi nkharo yakulengeska panji kuyowoya vyauchindere nesi milangwe yabweka,+ vinthu ivyo ni vyambura kwenelera, m’malo mwake muwongenge Chiuta.+
5 Pakuti mukumanya makora kuti palije muzaghali+ panji mukazuzi panji munthu muryezi,+ icho chikung’anamura kuŵa wakusopa vikozgo, uyo wazamuhara Ufumu wa Khristu na wa Chiuta.+
6 Munthu wangamupusikaninge yayi na mazgu ghawakawaka, pakuti chifukwa cha vinthu ivi, ukali wa Chiuta ukwiza pa ŵana ŵambura kupulikira.
7 Ntheura kuchitako nawo yayi.
8 Pakuti nyengo yinyake imwe mukaŵa chisi, kweni sono ndimwe ungweru,+ pakuti muli ŵa Fumu.+ Lutilirani kwenda nga mbana ŵa ungweru.
9 Pakuti vipambi vya ungweru ni uwemi wa mtundu uliwose na urunji na unenesko.+
10 Lutilirani kusanda icho ntchakuzomerezgeka+ kwa Fumu.
11 Ndipo lekani kuchitako milimo yawo yambura vipambi iyo nja chisi,+ kweni muyivumbulire pakweru.
12 Pakuti ivyo ŵakuchita kwakubisika ni vinthu vyakulengeska nanga nkhuviyowoya.
13 Ndipo vinthu vyose ivyo vikuvumbulika vikuwoneka na ungweru, pakuti chilichose icho chikuwoneka mbungweru.
14 Ntheura kukuyowoyeka kuti: “Wuka, iwe ukugona tulo, wuka ku ŵakufwa,+ ndipo Khristu waŵalenge pa iwe.”+
15 Ntheura muŵe maso chomene na umo mukwendera, nga mbambura vinjeru yayi, kweni nga mbanthu ŵavinjeru.
16 Mugwiliskirenge ntchito makora nyengo yinu,+ pakuti mazuŵa ngaheni.
17 Pa chifukwa ichi, mungaŵanga ŵazeleza yayi, kweni lutilirani kumanya khumbo la Yehova.+
18 Kweniso mungaloŵeranga vinyo yayi,+ umo muli makhaliro ghaheni, kweni lutilirani kuzuzgika na mzimu.
19 Yowoyeskanani mu masalimo, malumbo kwa Chiuta, na sumu zauzimu, kwimba+ na kukoŵerana sumu+ mu mitima yinu kwa Yehova.+
20 Nyengo zose tiwongenge+ Chiuta withu na Adada mu zina la Fumu yithu Yesu Khristu pa vinthu vyose.+
21 Mujilambikenge ku yumoza na munyake+ mu kopa Khristu.
22 Ŵawoli ŵajilambikenge ku ŵafumu ŵawo+ nga nkhu Fumu.
23 Chifukwa mfumu ni mutu wa muwoli wake,+ umo Khristu nayo waliri mutu wa mpingo,+ pakuŵa mponoski wa thupi ili.
24 Umo mpingo ukujilambikira kwa Khristu, ndimo ŵawoli nawo ŵachitirenge ku ŵafumu ŵawo mu chilichose.
25 Ŵafumu, lutilirani kutemwa ŵawoli ŵinu,+ umo Khristu nayo wakatemwera mpingo na kujipeleka yekha chifukwa cha iwo.+
26 Wakachita nthena kuti watuŵiske mpingo, kuwusuka na maji kwizira mu mazgu,+
27 kuti wapokelere mpingo uli wakutowa, wambura kabanga panji nkhwinya panji kalikose ka vinthu ivi,+ kweni kuti uŵe utuŵa na wambura kalema.+
28 Ntheura ŵafumu nawo ŵatemwenge ŵawoli ŵawo nga ni mathupi ghawo. Mwanalume uyo wakutemwa muwoli wake wakujitemwa yekha.
29 Pakuti palije munthu uyo wakutinkha thupi lake, kweni wakulilyeska na kulipwelelera, umo Khristu nayo wakuchitira na mpingo,
30 chifukwa ndise viŵaro vya thupi lake.+
31 “Pa chifukwa ichi, mwanalume walekenge awiske na anyina na kubatikana na muwoli wake, ndipo wose ŵaŵiri ŵaŵenge thupi limoza.”+
32 Chisisi chakupatulika+ ichi ntchikuru. Kweni sono nkhuyowoya vya Khristu na mpingo.+
33 Kweni namwe waliyose payekha watemwenge muwoli wake+ umo wakujitemwera yekha. Ndipo muwoli nayo wachindikenge chomene mfumu wake.+
Tumizgani
Tumizgani
Ŵaefeso 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=49&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D49%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 108: Pa Msewu Wakuya ku Damaseko
Kasi ukumumanya munthu uyo wagona pasi? Zina lake ni Saulosi. Kumbukira kuti, ndiyo wakasunga mikhanjo ya ŵanalume awo ŵakadinyanga Stefano na malibwe. Wona ungweru wakunyezimira comene uwu! Kasi nchivici ico cikucitika?
Pamanyuma pakuti Stefano wakomeka, Saulosi ndiyo wakalongozganga ŵanthu kupenja na kukoma ŵalondezgi ŵa Yesu. Wakalutanga ku nyumba na nyumba kuŵakora na kukaŵaŵika mu jere. Ŵasambiri ŵanandi ŵakacimbilira ku misumba yinyake ndipo ŵakamba kupharazga “makani ghawemi” kwenekuko. Kweni Saulosi wakalutanga ku misumba yinyake kuti wakapenje ŵasambiri ŵa Yesu. Apa wakaŵa pa ulendo wakuya ku Damaseko. Kweni wacali mu nthowa, cinthu cakuziziswa ici cikacitika:
Mwamabuci ungweru wakufuma kucanya ukamuŵalira Saulosi. Wakawa pasi, nga ni umo ukuwonera apa. Pamanyuma pake kukapulikikwa mazgu kuyowoya kuti: ‘Saulosi, Saulosi! Kasi ukunisuzgiraci?’ Ŵanalume awo ŵakaŵa na Saulosi ŵakawuwona ungweru ndiposo ŵakaghapulika mazgu, kweni ŵakapulikiska yayi ivyo vikayowoyekanga.
‘Ndimwe njani, Fumu?’ Wakafumba ntheura Saulosi.
‘Ndine Yesu, uyo ukumusuzga,’ ghakapulikikwa ntheura mazgu. Yesu wakayowoya nthena cifukwa cakuti apo Saulosi wakasuzganga ŵalondezgi ŵake, Yesu wakajipulikanga nga kuti ndiyo wakusuzgika.
Saulosi wakafumba kuti: ‘Kasi niciteci, Fumu?’
‘Wuka ndipo ulute ku Damaseko,’ wakayowoya ntheura Yesu. ‘Para wafika wamuphalirika cakuti ucite.’ Peneapo Saulosi wakati wawuka na kujura maso ghake, wakawonanga kalikose cara. Wakaŵa munthu wambura kuwona! Mwantheura ŵanalume awo ŵakaŵa nayo ŵakamukora pa woko na kuluta nayo ku Damaseko.
Yesu wakayowoya na yumoza wa ŵasambiri ŵake uyo wakakhalanga ku Damaseko, wakati: ‘Hananiya wuka. Uye ku nthowa yakuzunurika Yakunyoroka, ndipo mu nyumba ya Yuda ukafumbilire munthu zina lake Saulosi. Namusankha kuti waŵe muteŵeti wane wapadera.’
Hananiya wakapulikira. Wakati wakumana nayo Saulosi, wakaŵika mawoko ghake pa iyo, wakati: ‘Fumu yandituma mwakuti uwoneso, ndipo uzure na mzimu utuŵa.’ Ndipo penepapo mu maso gha Saulosi mukafuma vinthu ivyo vikawonekanga nga ni mamba, ndipo wakambaso kuwona.
Saulosi wakagwiliskirika nchito mu nthowa yapadera pa kupharazga ku ŵanthu ŵa mitundu yakupambanapambana. Wakamanyikwa na zina lakuti mpositole Paulosi, mweneuyo tisambirenge vinandi vyakukhwaskana na iyo. Kweni cakwamba, tiye tiwone ivyo Ciuta wakatuma Petrosi kuti wacite.
Milimo 8:1-4; 9:1-20; 22:6-16; 26:8-20.
Mafumbo
- Pamanyuma pakuti Stefano wakomeka, kasi Saulosi wakacita vici?
- Peneapo Saulosi wakaŵa pa ulendo wakuya ku Damaseko, nchinthu wuli cakuziziswa ico cikacitika?
- Kasi Yesu wakaphalira Saulosi kuti wacite vici?
- Kasi Yesu wakamuphalira vici Hananiya, ndipo nchivici cikacitika kuti Saulosi wambe kuwona?
- Kasi Saulosi wakamba kumanyikwa na zina wuli, ndipo wakapika mulimo wuli?
Mafumbo ghanyake
- Ŵazgani Milimo 8:1-4.
Nthambuzgo iyo yikawira mpingo uphya wa Cikhristu yikawovwira wuli kuti Cikhristu cithandazgike, ndipo nchinthu wuli cakuyana na ici ico cikucitika mu nyengo yithu? (Mil. 8:4; Yes. 54:17)
- Ŵazgani Milimo 9:1-20.
Kasi Yesu wakavumbura milimo yitatu nji iyo wakakhumbanga kuti Saulosi wacite? (Mil. 9:15; 13:5; 26:1; 27:24; Rom. 11:13)
- Ŵazgani Milimo 22:6-16.
Kasi tingacita wuli kuti tiŵe nga ni Hananiya, ndipo nchifukwa wuli kucita nthena nkhwakuzirwa? (Mil. 22:12; 1 Tim. 3:7; 1 Pet. 1:14-16; 2:12)
- Ŵazgani Milimo 26:8-20.
Kasi kuphendukira ku Cikhristu uko Paulosi wakacita kukukhozga wuli awo mufumu wawo panji muwoli wawo ni Kaboni yayi? (Mil. 26:11; 1 Tim. 1:14-16; 2 Tim. 4:2; 1 Pet. 3:1-3)


text: 27 “Upange jotchero la khuni la akasiya.+ Mu utali liŵe mikono* yinkhondi ndipo mu usani liŵe mikono yinkhondi. Vigaŵa vyose vinayi vya jotchero viŵe vyakuyana, ndipo msinkhu wake liŵe mikono yitatu.+2 Mu makona ghake ghanayi upangiremo masengwe.*+ Masengwe ghafume mu makona ghanayi, ndipo jotchero ulimate na mkuŵa.+3 Upange viŵiya vyakuyoleramo vyoto,* pamoza na mafosholo, mabakule, vimafoloko, na majonjo. Viteŵetero vyose vya pa jotchero viŵe vyamkuŵa.+4 Upange chakupembapo moto cha jotchero, chiŵe cha tuvisulo twamkuŵa twakupinjikana. Pa tuvisulo utu upangirepo tuvizingo tunayi twamkuŵa. Tuŵikike mu makona ghake ghanayi.5 Chakupembapo moto uchinjizge pakati pa jotchero, musi mwa mungongonda, ndipo tuvisulo tufumireko kuwaro pachoko pakati pa jotchero.6 Upange michiko ya khuni la akasiya yakunyamulira jotchero, ndipo uyimate na mkuŵa.7 Michiko yinjizgikenge mu tuvizingo, mwakuti para mukuyegha jotchero michiko yiŵenge kulwande ili na ili la jotchero.+8 Upange jotchero lamathabwa lakuwoneka nga ni bokosi. Liŵe lambura kujara kusi. Lipangike mwakuyana na umo Iyo wakakulongolera mu phiri.+9 “Upange luŵaza+ lwa chihema chakupatulika. Ku chigaŵa cha kumwera, icho chalazga kumwera, kuŵe chipanga cha visalu vyakulukika makora, ndipo utali wake ku chigaŵa chimoza uŵe mikono 100.+10 Kuŵe ntchindamiro 20 na twakujinthamo twake 20 twamkuŵa. Nkholoŵeko* za ntchindamiro na vyakukakira* vyake viŵe vyasiliva.11 Ku chigaŵa cha kumpoto, utali wa chipanga cha visalu uŵeso mikono 100, pamoza na ntchindamiro 20 na twakujinthamo twake 20, kusazgapo nkholoŵeko zasiliva na vyakukakira* ntchindamiro.12 Ku chigaŵa cha kumanjiliro gha dazi kwa luŵaza kuŵe chipanga cha visalu chakukwana mikono 50. Kuŵe ntchindamiro 10 na twakujinthamo twake 10.13 Usani wa luŵaza ku chigaŵa cha kuvuma cha kumafumiro gha dazi uŵe mikono 50.14 Utali wa chipanga cha visalu ku chigaŵa chimoza cha luŵaza uŵe mikono 15, ndipo kuŵe ntchindamiro zitatu na twakujinthamo twake tutatu.+15 Ndipo ku chigaŵa chinyake nako kuŵe chipanga cha visalu, utali wake mikono 15, ndipo kuŵe ntchindamiro zitatu na twakujinthamo twake tutatu.16 “Pa mulyango wa luŵaza paŵe chisalu chakutchinga,* utali wake uŵe mikono 20. Chipangike na wuzi wabuluu, weya wakudaya na utoto utchesamu, wuzi uswesi chee, na salu yakulukika makora, yakulukika pamoza.+ Paŵe ntchindamiro zinayi na twakujinthamo twake tunayi.+17 Ntchindamiro zose za chipanga chakuzingilizga luŵaza ziŵe na twakukakira twasiliva na nkholoŵeko zasiliva, kweni twakujinthamo ntchindamiro tuŵe twamkuŵa.+18 Utali wa luŵaza uŵe mikono 100,+ mu usani mikono 50, ndipo msinkhu wake mikono yinkhondi. Liŵe na visalu vyakulukika makora, ndipo twakujinthamo ntchindamiro twake tuŵe twamkuŵa.19 Viteŵetero vyose na vyakugwiliskira ntchito pa chihema, kweniso tuvikhomo twa chihema, na vikhomo vyose vya luŵaza viŵe vyamkuŵa.+20 “Uphalire Ŵaisrayeli kuti ŵizenge kwa iwe na mafuta ghakwengeka makora gha olive ghakukozgera nyali, mwakuti nyali zigolerenge nyengo zose.+21 Mu chihema chakukumanamo, kuwaro kwa katani iyo yili pafupi na Ukaboni,+ Aroni na ŵana ŵake ŵanalume ŵakozgenge nyali kufuma namise m’paka mulenji pamaso pa Yehova.+ Ili ni dango lamuyirayira lakuti Ŵaisrayeli ŵasungenge mu miwiro yawo yose.+